ТОХИР СОДИҚОВ: ШОУБИЗНЕСДА ТУРИШ СИРЛАРИДАН БИРИ... 19.04.2012 05:11\n"Болалар" гуруҳи, бу сўз, кўплар учун жуда ҳам таниш ва қадрдон. Унинг яккахони Тоҳир Содиқов. Уларнинг илк қўшиқларидан тортиб, то шу бугунги кунгача куйлаган барча қўшиқлари, тингловчилар эътиборини тортиб келмоқда.\nБу гуруҳнинг ташкил этилганига 22 йил бўлди. 22 йил фақатгина айтишга осон, аслида-чи, тинимсиз ижод, меҳнат, изланишлар хонандани бугунги даражага олиб чиқди. Лекин, хонанда ҳамон тинимсиз ижод билан банд ва янгидан янги қўшиқларни омма эътиборига ҳавола этиб келмоқда.\n9,10,11 март кунлари эса, "Истиқлол" санъат саройида "Болалар" Тоҳир Содиқов ўзининг навбатдаги Лазер шоусини ўтказади.\n1973 йил 1 июль Тошкент шаҳрида туғилган. 41 ўрта мактабни битирган.\nТоҳир Содиқов билан суҳбатимиз, унинг "Kelajak rekords" студиясида бўлиб ўтди.\n- Сиз яратган деярли ҳамма қўшиқлар хит бўлади. Бунинг сабаби нимада деб ўйлайсиз?\n- Сири нимада? Менимча реал қарайдиган бўлсак, ишлаш керак. Кўп қўшиқлар ёзиш керак, сўнг ўтириб устида ишлаш керак. Ишлагандан кейин, санъаткорни ўзининг (кулиб) студияси бўлиши керак. Ўз студияси бўлса, албатта битта қўшиққа кўпроқ вақт ажрата олади. Ҳоҳлаган вақтида ёза олади. Кайфиятига қараб ҳамма ишларни қила олади. Бунга кўп жиддий ўйлаб кўрса бўладиган сабаблар бор. Шу сабабларга кўра, агар санъаткорни ўзининг студияси бўлса, ҳар битта қўшиққа, яхшилаб кўпроқ ёндошиб, кўпроқ уни текшириб, кўпроқ инсонларга қўйиб бериб, анализ қилиб, ўшанда қўшиқлар оммабоп бўлади. Энди иккинчиси, албатта қўшиқларнинг замонавийлигига қараш ҳам керак. Мисол учун, санъаткорлар, бир хиллари фақат ўзини стилида айтади. Замонга ҳам озгина қараш, замонавий бўлиш керак. Ҳозирги пайтда мен битта нарсани ҳаётимда анализ қилдим. Бизлар ёшлигимизда, энди ўсмир пайтларимизда мусиқага бошқача ёндошганмиз, бошқача эшитганмиз. Мисол учун, 17 ёшдан 22 ёшгача инсонни, мусиқага қараши умуман бошқача бўлади. Чунки, бунга сабаб, биринчи марта яхши кўриб қолиши, биринчи муҳаббати, ўзининг ичида кечираётган дардлари ҳаммаси шунда намаён бўлади, шунинг учун ҳам мусиқага муносабати бутунлай бошқача бўлади. Чунки, мусиқани севиб эшитишади. Бу худди шу тарафдан мухлисларга ҳам боғлиқ. Концертларга қизлар тушиб олиб, ўзини ичидаги бор дарди билан ўша ерда, мухлислик қилишади, гуллар олиб тушишади, дасхатлар ёздиришади. Расмларга тушишади, бир нималар қилишади. Ёш қизлар тўғрими? Энди одам катта бўлгандан кейин, оила, бола-чақа, у ёқ, бу ёқ, ўзининг ишлари билан овора бўлгандан кейин, мусиқага муносабат, умуман бошқача бўлади, яъни ўзгаради. Шунинг учун, санъаткорни бу катта шоубизнесда кўп туриш сирларидан биттаси, буни шогирдларга, ёш артистларга айтаман, ҳар доим аудиторияни 17 ёшдан 25 ёшгача ушлаш керак.\n- Сиз қўшиқларингизни айнан, 17 ёшдан 25 ёшгача бўлганлар учун яратасизми?\n- Мен кўпинча қўшиқларимларимни, мусиқани 17 ёшдан 25 ёшгача бўлганларга ёзаман. Лекин, биз энди ёшлигимизда чиққанимиздан кейин, бизлардан олдинги мухлислар, бу бутун умригача қолиб кетади. "Ностальгия" деган нарса бор. Ёшлигини эслатади. Энди, ҳозир битта авлод ўсиб катта бўлди, мисол учун "Болалар" гуруҳига 22 йил бўлган бўлса, ўша вақтда туғилган болалар 22 ёшга тўлишди. Бизларни тенгқурларнинг болалари. Мен ўзим, мана мактабни битирганимизни 20 йиллиги бўлганда, кўп синфдошларимдан эшитдим, кўп синфдош қизлар набирали ҳам бўлишибди. Энди ўйлаяпсизми, болалари эшитадиган мусиқани, "қани болам, нимани эшитаётган экан", деб ота-оналари ҳам эшитишади. Шунинг учун, бизларда масштаб катталашган. Ҳозир бизни 17 ёшдан 40 ёшгача бўлганлар, бемалол эшитади. Шунинг учун бизлар, кимгадир айнан атаб ёзмаймиз! Лекин, замондан орқада қолмасликка ҳаракат қиламиз.\n- Масалан, сиз битта қўшиқни қанча вақт давомида ёзасиз?\n- Ҳар хил. Икки йиллаб ёзган қўшиқларим ҳам бор. 2 соат ичида ёзган қўшиқларим ҳам бор. Ҳар хил бўлади. Бир хилларида илҳом келса, қўшиқ келса, сўз билан келади. Яна бир хилларида жуда ҳам сўз танлашга қийналамиз. Чунки, ҳар бир қўшиқни ўзининг характери бўлади. Энди "минор", "мажор"ни ҳамма тушунади. (тушунтириб беради) "Минор" дегани сал қайғули, "мажор" дегани шўхроқ, бошқачароқ қўшиқлар бўлади. "Мажор" қўшиқлар, кўпинча рок стилида ишлатилади, уни ҳам бошқачароқ қилса ҳам бўлади.\n- Сиз янги қўшиқ яратганингизда, уни қандай чиққанлигини билиш учун, , биринчи бўлиб кимга қўйиб берасиз, яъни эшиттирасиз?\n- Биринчи бўлиб, мен ўз болаларимга қўйиб бераман. Мана шу ердаги ошна- оғайниларимга қўйиб бераман. Мени жуда ҳам кўп дўстларим бор, шуларга қўйиб бериб, эшиттираман. Анализ қилдираман.\n- Фарзандларингиз қайси қўшиғингизни ёқтиришади?\n- (жилмайиб) Болаларимга мени ҳамма қўшиқларим ёқади. Икки қизим, жуда ҳам ультра замонавий мусиқалар эшитишади, энди ўзбек эстрадасини эшитишмайди, (самимий кулиб) мен уларга айтиб қўйганман, эшитсаларинг фақат мени эшитасанлар, яна бизларни эски мумтоз қўшиқларни деб! Энди уларни ҳам эшитишга арзийдиганларни эшиттираман. Уларга шунақа тарбия беряпман. Мусиқа, уларнинг онгида жуда «дешовый», арзон, енгил бўлиб кетиши керак эмас! Шунинг учун, улар кўп ўзбек эстрадасидасидаги олди-қочди қўшиқларни эшитишмайди! Мени ўзим, уларга "Play-list" қилиб бераман. Компьютерида ҳам, "Ipad" да ҳам, "Iphone" да, ҳам бошқасида ҳам! Лекин, ўзлари чет эл эстрадасини жуда ҳам яхши кўриб эшитишади. Мени ўзим бўлсам, "World Music" деган нарса бор, унда бутун дунё мусиқаси бор. Шулардан эшитиб турамиз.\n- Қизларингизга "Play-list" қилиб берганингизда, мумтоз қўшиқлардан, айнан қайси хонандаларни ижодларидан териб берасиз?\n- Тўғрисини айтсам, бизларни гуруҳда Жамол ака деган одам бор. Шу инсон, 15 йилдан ортиқ мумтоз қўшиқлар бўйича, мусиқа мактабида ўқитувчилар. Шуларга айтиб, илтимос қилганман, улар жуда ҳам оғир оғир қўшиқлар эшитадилар. Лекин, ўзим ўша қўшиқларни, ким ижро этганини, номига қизиқмаганман. Энди ўзбек бўлгандан кейин, болаларни ҳам ватанпарварлик руҳида ўстириш керак. Мисол учун, эски қўшиқларни ҳам замонавий стилга тушириб, агар шуларнинг овозини микслар қилинса, жуда ҳам қийин ва жуда ҳам оғир қўшиқлар. Буларни айтиш учун, оҳҳў, шунақа овоз керак! Шунинг учун, ўзбеклигини эсдан чиқармаслиги, қаерда туғилганини, шу каби нарсаларни билишлари учун ҳам, қизларимга шундай қўшиқларни ҳам эшиттириб тураман! Бундай қўшиқларни (ўйланиб) агар ўргансам, айта оламан, лекин ҳозир бунга вақтим йўқ.\n- Агар фарзандларингиз, келажакда сизнинг соҳангизни эгаллашмоқчи бўлишса?\n- Қизларимми? Йўқ! Улар умуман, бунақа нарсага қизиқишмайди! Ўзларида қизиқиш йўқ! Уларда ҳоҳиш пайдо бўлганда ҳам, онаси тўхтатади. Чунки онаси артистларнинг иши қандай қийин бўлишини билади, ўзи мен билан қанақа қийналиб яшаган. Гастрол сафарлари бор, доим ёлғиз ўтириб, кутавериб, мана самолётдан учиб келади деб, юрагини ҳовучлаб, ҳозир у ердан келади, ҳозир бу ердан келади деб! Ўзи менга, "болаларимизнинг биттаси ҳам артист бўлмайди", деб айтган. Мен ҳам, "тўппа-тўғри", деб айтганман! (кулади) Ўғлим Арслонбек, майда энди 7 ёшга тўлади, ҳали кўрамиз! У ҳам катта бўлса, ўзи танлайди.\n- Кўпчилик санъаткорлар фарзандларини клипларида суратга туширишади. Сизда ҳам шундай ҳоҳиш бўлмаганми?\n- Кичкиналикларида бир марта туширган эдим. Ҳозир унчалик эсимда йўқ, янги йилга тайёргарланган эди, уни энди клип деса ҳам, кино деса ҳам бўлади, оилавий нарса эди!\n- Ҳозирги кунда қўшиқларингизга видеоклиплар суратга олдира бошладингиз. Илгари адашмасам, ижодингизда, клипларга унчалик аҳамият берилмасди.\n- Ҳозир чунки, яхшироқ клипмейкерлар чиқишни бошлашди. Бунга замонавий қараладиган бўлди. Бассейнни ёнига рубоб билан турғазиб қўядиган нарсалар йўқ бўлди! Замонавийлашдик. Яхши-яхши техникалар келди. Мисол учун, у нарсани қўйиб, кимгадир кўрсатиш керак бўладиган бўлса, Москвада ҳам, Дубайда ҳам, Америкада ҳам уялиш керак эмас, тушуняпсизми? Шунинг учун, шундай яхши техникалар, профессионаллик, бизда албатта бўлиши керак эди. Мана худо ҳоҳласа, бўлди шу. Шунинг учун, секин-секин клиплар суратга олишни бошладик. Олдин бу нарсалар йўқ эди, шунинг учун клип олдирмасдик.\n- Демак, сиз учун биринчи ўринда сифат?\n- Ўтган йили ҳам "Лазер шоу" ўтказган эдингиз. Бу йилги янги "Лазер шоу"ни ўтган йилгисидан фарқи?\n- Икки маротаба кучлироқ бўлади! Мен биламанки, "Лазер шоу" ҳали Ўзбекистонда бўлмаган эди, олдинги йил ҳам! Чунки, жуда ҳам қимматбаҳо лазер асбоб-ускуналари, жиҳозлар, Россиядан олиб келиняпти! Концертга тушганлар, 2012 йилда ўтиришганлигини сезишади! Фақат шуни айта оламан!\n- Концертда жонли қўшиқлар бўладими?\n- Жонли ижро ҳам, фонограмма ҳам бўлади. Бу шоу! Жонли ижро айтиш учун, "Лазер шоу", бир-бирига сал тўғри келмайдиган нарса-де. Бизда "Лазер шоу" бўлаётгани учун кўпроқ, "темповой" қўшиқлар бўлади. Концертда 90 йиллар дискотекасидан тортиб, 2012 йил дискотекасигача тақдим этамиз!\n- Қандай янгиликлар бўлади?\n- (Кулиб) Айтмайман! Албатта, бу одамларни қизиқтирадиган мавзу, чунки ҳозир айтиб қўйсам, "а шунақа бўларкан", деб қўя қолишлари мумкин. Лекин, олдинги йилникидан бошқача бўлади! Жуда кўп янги қўшиқлар ёздик. Концерт олдидан ҳаракат қиляпмиз! Томошабинларни концертга таклиф қиламиз, келишсин, зўр концерт кўришсин! Бу шоу, уларнинг шоуси! Замонавий шоу! Келишсин, кўришсин, биз билан бирга дам олишсин! Мухлисларимизга ҳисобот концертимиз! Бу, биз ҳали ҳам бормиз, дегани!\n- Кунига қанча вақтингизни ижодга, қанча вақтингизни оилага ажратасиз?\n- Мен уйга фақат ухлашга бораман. Қолган вақт, фақат, концерт, мусиқа, ижод биланман! Ҳозир ухлаб ўтирадиган, уйда ўтирадиган пайт эмас! Ҳозир қанча пайт ишласангиз, одамни қанча энергияси, ўзининг карьерасига етса, шунча ишлатиш керак! Чунки, мен ўйлашимча, ёшимиз энди 17 ёш эмас, "ҳали вақт бор" дейишга, бизга кеч. Бу мени ўзимни севган мушғулотим, ишим, бизнесим, ҳамма нарсам, десам ҳам бўлади. Мусиқа мен учун ҳамма нарсам. Мен бор кучимни шунга бераман. Шу сабаб, эрталаб соат 9.00 дан кечқурун 23.00 гача фақат мусиқа, концерт ишлари билан бандман.\n- Демак, ижод ҳаётингиз мазмуни экан-да?\n- Ижод фақат ҳаётим мазмуни. Оилам эса, менинг ижодим. Барибир оиламга боғлиқ.\n- Ўзингиз ўзингизга четдан назар солганда, ўзингизни нима деб танқид қилишингиз мумкин?\n- Мен гитара чалишни биламан, қўшиқ ёзишни биламан. Кўпларга ўхшаб, бастакорларга бориб, "қўшиқ ёзиб беринг, қачон вақтингиз бўлса", деб кутиб ўтирадиган бола эмасман. Мен ёзавераман, ўзим қўшиқ, шеър ёзаман, аранжеровка қиламан. Менга ҳеч ким керак эмас.\n- Нечта қўшиғингизни, шеъри ва мусиқаси ўзингизники?\n- 300 таси, ҳаммаси. Мен умуман қўшиқни бировдан олиб айта олмайман. Чунки, яхши чиқмайди. Одам ўзи ёзса, ўзи ҳис қилиб ёзса, фақат ўшанда қўшиқ яхши чиқади, менимча. Энди, бу ҳам битта сири. Мисол учун, нечта қўшиқчиларни биламан, аранжеровкачиларни кутишади. Мен эса ҳеч қачон бастакорларни ҳам, аранжеровкачиларни ҳам кутиб ўтирмаганман. Мен қўшиқларимни ўзим ёзаман. Тошкентда 10 тача аренжеровкачи бор. Шуларга айтмоқчиман, "барака топгур, ўзинг қўшиқ ёзяпсанми, шуни ўзинг айтгин! (кулиб) Ўзинг айтгин, артистлар камайсин", дейман-де, ўшанда яхши бўлади. (кулади) Ўзи ёзган одам, ўзи ҳис қилиб, ўша қўшиқни яхши айта олади. Ўша аранжеровкачилар жуда ҳам маҳоратли, билимли, улар эса, фақат ёзиб, бошқаларга беришади. Балки, ўзига эп кўрмас, балки осондир тез-тез ёзади ва беради, фарқи нима? Сотиб, пул ишлаяпти, ҳаммаси яхши, севган машғулоти билан шуғулланяпти. Тўғри, бу нарсани ҳам қилиш керак. Лекин, мен айтардимки, шуларни ўзи ёзиб айтса, бор-ку, манаман дегандан, ўзи яхшироқ айтарди. Агар инсонни ўзи айтса, ўзи тушуниб, қаери қандай, қаерида қандай авж бўлишини ўзи сезади. Ўшанда қўшиқ ҳам яхши чиқади, эшитувчи томошабинга вақтида яхши етиб боради.\n- Характерингиздаги ўзингизга ёқмайдиган жиҳатингиз ва аксинча ёқадиган жиҳатингиз?\n- (кулиб) Бир хилларида кўп ойлик тўлаб юбораман-де одамларга. Жиддий айтяпман, кўп ойлик тўлаб юбораман. (кулади) Бир хилларида кўп ойлик тўлаганим ёқмайди, бир хилларида бўлса, ўзимга ёқади! Кейин "раҳмат" деб кетишади-ку, ўшанда ёқади! Кейин ҳаётда раҳмдилман, жуда ҳам. Бу кўпинча менга панд беради. Раҳмим келади, бир хилда кечириб бўлмайдиган нарсаларни ҳам кечириб юбораман. Кўпинча ёшларда шунақа-де. Энди ёшлик қилибди, деб кечириб юбораверамиз. Бу эса, яхши эмас.\n- Ўзингизни характерингиздаги ёмон жиҳатим қайси, деб ўйлайсиз?\n- Кўпчилик жойда чиқиша олмайман! Мен ҳақиқатни одамни юзига айтаман! Шу жиҳатларим баъзида панд беради.\n- Энг қаттиқ панд берган пайти бўлганми?\n- Ҳа, кўпинча қанақадир нарсага умид қиласиз-да, бошқа биров илиб кетади. Менга энг ёқмайдиган нарса, бу таққослашлари! Таққослаш! Қандай қилиб таққослаш мумкин? Энди чиққан бирор хонандани, бизни даражагача чиқариб, таққослашса? Ахир бундай қилиб бўлмайди. Ижодда ҳеч ким билан, ҳеч кимни таққослаш керак эмас. Ҳамма нарса реал бўлиши керак.\n- Сизни нима учундир жуда ҳам жаҳлдор дейишади. Аслида-чи?\n- (самимий) Энди ҳар битта инсонни ўзига яраша жаҳли бўлади! Мени ростдан ҳам жаҳлим ёмон. (ўйланиб) Кўп нарсага унақа жаҳлим чиқавермайди, лекин чиқса, асосли ва аниқ чиқади! Аниқ сабаб бўлиши керак, бекорга бўлмайди. Мен жаҳлим тез, дея олмайман. Мисол учун, "эй, майли" ҳам деб қўявераман. Одам психилог бўлиши керак, назаримда. (кулиб) Умуман, жаҳлим йўқ деса ҳам бўлади. Баъзида асабийлашаман, битта ёниб, битта ўчади.\n- Биринчи муҳаббатингизни эслай оласизми?\n- Биринчи муҳаббатим... Тўғрисини айтсам, бору, ёшлигимдан, унақа севиб қолиб, бошқа қилиб, боғларда, ўриндиқларда ўтиришади-ку, шунақа бола бўлмаганман! Биз мактабни битиришимиз билан "Болалар" бўлганмиз. Бизнинг ёшлигимиз гастролларда ўтиб кетган! Биринчи марта севиб қолишлар, кафеда музқаймоқ еб ўтиришлар, буларга мени вақтим бўлмаган! Чунки, мен ёшлигимдан таниқли бўлганман, шунинг учун бундай нарсаларга вақтим йўқ эди. Мен, (кулиб) ўзимни ўзим яхши кўрганман! Энди, ёшлигимизда "юлдузлик касаллиги" бўлган. Қизлар кўп эди. (кулади) Мени эса, биринчи муҳаббатим, (кулиб) мана ҳозир уйимда! Бошқаси, жиддий эмас! Қандай танишганимизга келсак, Наполеоннинг бир гапи бор: "пришёл, увидел, победил" ("келдим, кўрдим, енгдим")! Битта кўргандаги муҳаббат, ўзи бошқача бўлмайди! Рафиқамни, битта кўрганда, "мен мана шу қизга уйланаман" деганман, бўлди, уйланганман!\n- Ҳаётда ва ижодда сизни бирор нарса қўрқитадими?\n- Албатта! Мен "сверх-человек, терминатор"ман деётганим йўқ! Албатта, қўрқитади, мисол учун, неча йил қолди экан? Мана бу эстрадада юриш, халқ орасида, халққа хизмат қилиш, ҳамма таниса, кўп эшиклар ўзидан ўзи очилса, албаттта, бу ҳар қандай одамга ёқади, тўғрими? Одам шу нарсалардан кўпроқ фойдалангиси келади. Барибир ҳам ёш ўтяпти, лекин ҳали енгилиш ниятимиз йўқ, ҳаракат қилиняпти. Демак, ҳамма нарса яна соғлом турмуш тарзига, ҳаракатга боғлиқ, бу дегани ичиш керак эмас, спорт билан шуғулланиш керак, ҳар куни ижод қилиш керак. Саҳнада кўп қолмоқчи бўлса, шунақа ишлар қилиши керак, деб ўйлайман. Шу нарса қўрқитади ҳам.\n- Фарзандларни эркалатиш, бу сўз сизга қанчалик яқин?\n- (кулади) Фарзандларимни роса эркалатаман. Қайси ота-она фарзандини эркалатмайди? Эркалатаману, лекин бу ёқдан барибир ўзимни ёшлигимни эслаб, тақққослаб, "мана бунақа-бунақа бўлган" деб, ақл ўргатишга ҳаракат қиламан. Анализ қиламан, "қани сен мана бу вазиятда нима қилган бўлардинг? Мана бунақа қилармидинг?" деб, саволлар бераман. Мана ҳозир, шароитлар яхши, болаларимиз бекаму кўст. Ўзбекистон мустақил бўлгач, кескин, яхшиликка ўзгаришлар бўлди. Бу дегани, яхши концерт заллари бўлди, концертлар кўпайди, албатта, бундан кейин санъаткорнинг даромади ҳам ошди. Болаларимизга мисол учун, яхши кийим-кечаклар, телефонлар, компьютерлар олиб бера оламиз. Бу нарсалар, бизнинг болалик вақтимизда бўлмаган. Уларнинг нарсаси кўп бўлганлиги сабабли, уларга нисбатан талаб ҳам кўп бўлади. Мисол учун, болаларимнинг ҳаммаси яхши ўқишади. "4" ёки "3" баҳо олиб қолса, (кулисираб) трагедия! Аниқ айтаман, онаси бу нарсалар учун яхшилаб қарайди. Энди, қиз бола, ўзбекмиз, яхши ва қаттиқ ушлаш керак, назаримда. Ўзимиз кўча-куйда юрамиз, ҳамма нарсани биламиз. (кулиб) Тарбияни қўлдан келганча, "эски шаҳар" вариантида олиб боришга ҳаракат қиламиз.\n- Концертларингиз ҳамиша аншлаг бўлади, лекин концертларингизда, саҳна костюмлари масаласига эътибор қаратмайсиз? Бу билан томошабинлар, мухлислар шу кўринишда ҳам қабул қиладилар демоқчимисиз, ёки бу сиз учун ўзига хос имиджми?\n- (ўйланиб) Албатта, бу имидж! Мисол учун, тўғрисини айтсам, мени кийимга умуман, эътиборим йўқ! Иложи бўлса, (эгнига ишора қилиб) мана шундоқ чиқиб ҳам, қўшиқ айта оламан. Чунки, мен (самимий) санъатимга ишонаман! Шундоқ, гитарамни оламану, қўшиқ айтаман, залда тингловчилар топилади. Энди, унақа кийимларни кийиб олиб, ўзи битта нарсани ҳам билмаса, нима кераги бор унақа шоуни? Тўғри тушунинг, энди мисол учун, ўғил болаларда, унақа нарса йўқ. Албатта, қизларда бошқа гап, қизлар кийиниши керак! Мен, халқдан ажралиб тургим келмайди! Битта шу тарафим ҳам бор. Энди, 55 марта кийим алмаштириб чиқиб, 4 марта қўшиқ айтгандан нима фойда, вақт кетказиб? Мен яхшиси, битта кийимда тураман-да, томошабинлар, мухлисларимизга кўпроқ қўшиқ айтиб бераман! Ўша олдин чиққан вақтимда ҳам, шундоқ чиқардик, яхши кўришиб, қўшиғимизни эшитишарди. Мисол учун, тўғри саҳна учун кийиниш керак, саҳна образи бўлиши керак, лекин, менда кўпинча спорт услубида кўпинча, жинси билан қанақадир свитер кийиб чиқиш, бу саҳна кийими эмас, дейсизлар. Лекин, мен кўряпман, "Х фактор", "МТV" бўляпти, у ёқда одамларнинг кийинишига қараб, шуларга қараб кийинаман. Билмадим, бу ерни форматига тушмаслиги мумкин. Лекин, чет элда, масалан, Францияда, Италияда бўлдик, ҳеч ким келиб, "кийимингиз сал бунақароқ экан" демади! Энди, мени тўғри тушунишсин, мен гулли, тошлар қадалган костюмлар кия олмайман!\n- Фан-клубингиз борми? Бор бўлса, унда мухлисларингиз йиғилишларига қатнашиб турасизми?\n- Бор. Лекин, мен "Twitter", "Оdnoklassniki.ru", "Mail.ru", "Facebook" да рўйхатдан ўтганман ва шулар орқали мухлислар билан ёзишаман.\n- Ҳаммасига ўзингиз жавоб ёзасизми? Улгурасизми?\n- Асосан ўзим ёзаман. Лекин, администраторим ҳам бор. Масалан, тўй, концертларга чиққанда, бироз вақтим бўлмайди-ку. Сайтим www. bolalarmusic.uz ҳам доим ишлаб туриши керак, информация йиғилиши керак. Шунинг учун, администратор ўтиради.\n- Лекин, баъзилар атайлаб, рейтингини ушлаб туриш учунми, фан-клубидагилар билан йиғилишлар ўтказишади.\n- Бу ишни бунга вақти борлар қилади. Мен мухлисларим билан концертимга келишса, учрашамиз! Қолган вақт, интернет орқали мулоқот.\n- Оилангизда доимий давом этиб келаётган, сиз ҳеч қачон қолдирмайдиган бир анъана борми?\n-Ҳар йили, ёз пайтлари, оила аъзоларимни дам олишга олиб кетаман. Шу анъана бизда.\n- 22 йил аввалги Тоҳир Содиқов билан, бугунги Тоҳир Содиқовни ҳеч ёнма-ён қўйсангиз, хаёлингизга нималар келади?\n- (ўйланиб, жилмайиб) Сал сочига оқ тушган, бўлди!\n- Тўғрисини айтганда, ўша биринчи чиққан вақтларингиздан, ташқи кўринишингиз унчалик ўзгармаган. Бунинг сири нимада, спорт билан шуғулланасизми ёки бирор диета сақлайсизми?\n- (кулиб) Буниси сир! (ҳазил билан) Бизда ёшлик элексири бор.\n- Агар ҳаётингизни ортга қайтаришнинг имкони бўлса, қайси қилган ишингизни қилмаган бўлардингиз?\n- Ҳеч қачон сигарета чекмаган бўлардим, бир қултум ҳам спиртли ичимлик ичмаган бўлардим. Инглиз тилини ўрганган бўлардим. (эслаб) Ўқитувчиларим "кир, ўқигин, кейин афсусланиб юрасан" дейишарди. Ўрганардим, бундан ҳам кўпроқ шуғулланган бўлардим. Мисол учун, аввал 8 соат шуғулланган бўлсам, энди 25 соат шуғулланган бўлардим. Бундан ҳам, зўр бўлган бўлардим. Шу даражага етдик, агар ўша пайтда шунақа ишлаганимизда, бундан кўпроқ даражага эришган бўлардик. Жаҳон миқёсига чиққан бўлардик.\n- Дунё қўшиқларидан қайси қўшиқни куйлашни орзу қиласиз, ёки куйламоқчисиз?\n- Мен жуда ҳам кўп қўшиқларни яхши кўраман! Айниқса, рокн-ролл услубидаги, ҳозирги янги чиқаётганларни, мен умуман мусиқани яхши кўраман! Кўп қўшиқларни айтгим келарди. Жуда ҳам чиройли қўшиқлар кўп. Улардан ҳали айтмадим. Лекин, Фрэнк Синатранинг қўшиқларини айтган бўлардим. Майкл Жексоннинг қўшиқлари бор.\n- Тўлиқ бахт учун инсонга нима етишмайди деб ўйлайсиз?\n- Тўғрисини айтганда, шукур қилиб яшаш керак, назаримда. Ҳамма нарса ҳаракатда. Мен тақдир шу экан, деб ўтирмайман. Ишлаб ҳаракат қилса, сендан ҳаракат, мендан баракат, деган мақоллар бор. Инсон ҳаракат қилса, ҳамма нарсага эришса бўлади. Масалан, одамлар таққослашиб, "мана шунда шу нарса бор", деб гапиришади. Демак, ўша бола ўқиган, ишлаган, ҳаракат қилган ва шунинг учун ўша нарса унда бўлган. У ҳам, инсон, биз каби, ҳаракат қилса бўлади.\n- Сиз қайси ишга вақтимни беҳуда сарфлаганман деб ўйлайсиз?\n- Энди, кўп бўлган унақа нарсалар. Ўзи ҳеч нарса беҳуда сарфланмайди, менимча. Ҳамма нарсадан унумли фойдалана олган одам, ўша онгли, фикрлашга қобилиятли инсон. Ҳамма нарсадан рациональ фойдаланиш керак. Вақтдан ҳам, умуман ҳамма нарсадан. Мен ҳамма нарсадан, вақтдан ҳам рациональ фойдаланишга ҳаракат қиламан.\n- Негадир фильмларда суратга тушмай қўйдингиз?\n- Тўғрисини айтсам, мен киноактёр эмасман! Мен киноактёр бўлишим учун, менга яхши маблағ тўланиши керак, қолаверса, актёрлик жуда ҳам қийин иш экан! Мен 2 та фильмда суратга тушдим, жуда ҳам қийин! Қанақадир баҳолашлар, бир ойдан кўпроқ вақт суратга олиш жараёнлари, кейин у фильм яхши чиқадими, йўқми, у сизни ҳозирги туришингизга обрў келтирадими, ё обрўйингизнинг озгинасини йўқотадими? Шунақа жойлари бор. "Эй ўйнай олмабди, бўлмабди" деган гаплар, бу ёмон нарса. Ҳар битта одам, ўзини ишини қилиши керак.\n- Яна кинодан таклиф бўлса, рози бўлармидингиз?\n- Мен унақа режиссёрларга ишонавермайман.\n- Продюсерлик маркази ташкил қилиш ниятингиз борми?\n- Продюсерлик маркази, бизнинг мана шу "Kelajak rekords" студияси бўлади. Мен мутлақ талантлиларни оламан. Чунки, ҳозир вақт жуда ҳам тез. Олдин вақт бўлган, одамлар ўрганиб олишган. Бизда унақа нарса бўлмайди. Бизга керакли нарса ҳозир, билимли бўлиши керак. Мусиқани жуда ҳам яхши кўриши, севиши керак. Умуман, ошна-оғайни, муҳаббати, бошқа нарсаларни қўйиб туриб, биринчи навбатда иш, ишласа, ҳаракат қилса, бизнинг "протеже"га айланиши мумкин. Ҳозир вақт тезлашиб кетган! Олдин, масалан мобил телефонлари йўқ эди, ҳамма нарса секин-секин эди. Ҳозир-чи, мисол учун, бирор нарсани оламан, деб шундай ўгирилиб қарасангиз, биттаси илиб кетган бўлади. Шунинг учун, тез ҳаракат қилиш керак! Шунинг учун, мени, гитара чалиш ва бошқа нарсаларни бошидан ўргатишга вақтим йўқ. Мен узоқдан туриб, мана бу "аккорд" десам, дарҳол билиб, қилиши керак.\n- Кўплаб шогирдларингиз бор. Улар ҳақида, уларнинг ичидан ажралиб турадиганлари, ижоди энг маъқул бўлганлари...\n- Ҳа, уларнинг ҳаммаси бир хил. Шогирдларнинг ижоди қандай қилиб устозга маъқул бўлади? Барибир камчилиги бор.\n- Шогирдларингиз ичида "Божалар" гуруҳини энг кўзга ташлангани, дейишади.\n-Энди, улар энг "продвинутый" бўлиб кетишди. Лекин, мен уларнинг мухлиси эмасман. Яхши кўриб, қўшиғини эшита олмайман. Тўғриси, стил бу, клиплар, яхши кайфият!\n- Омад сиз учун нима?\n- Омад яхши дўстларга эга бўлиш, яхши соғлом фарзандлар кўриш, албатта яхши умр йўлдоши бўлиши, омад. Яхши ҳамфикрларнинг бўлиши.\n- Гуруҳингиз 22 йилдан буён муваффақиятли фаолият юритиб келмоқда. Бунинг сири нимада? Мана ҳозир ҳам турли гуруҳлар тузилмоқда. Лекин, кўпинча тарқалиб кетишади, фаолияти узоққа бормаяпти. Сабабини эса, қийинчилик деб оқлашади. Лекин, сизларда ҳам, қийинчиликлар бўлган бўлса керак?\n- Қийинчиликлар бизда бўлган-да! Ҳозир биттаси, аппаратура кўтариб, светлар ўрнатиб, ток уриб, шунақалар бўлганми? Қайси гуруҳ ҳозир аппаратура кўтариб, 800 кишилик қишлоқларга бориб, концертлар беришган? Яна очиқ жойларда, биринчи сигирлар бундоқ ўтлаб юради-да, ундан кейин концерт бўладиган жойларда! Ўша жойларга борганми, машиналарда ағдарилиб кетиб, концерт беришга борганида, бензин йўқ вақти, бензинларни бочкага солиб, уни автобусга жойлаб, орқага қайтиш учун, ичкарида ёниб кетай деб, аварияларга учраб, шунақа қийинчиликларга дуч келганми? Қийинчилик эмиш. Қийинчиликни биз кўрганмиз. Аппаратурага, юк кўтарадиган юкчи йўқ! Ҳаммамиз бақувват болалармиз, ҳам спорт, автобусдан 3-4 киши нарсаларни олиб, тез қўямиз, яна бориб, умивальникда, совуқ сувда, қўлларни кир совунда ювиб, яна ювиниб, кийимларни алмаштириб, саҳнага чиқиш, микрофонларни ўзинг созлаб, гитараларни шнурларини ўзинг қил! Улар шу ишларни қилганми? Олдин тўйлар, шундоқ кўп қаватли уйларнинг тагида бўларди, ҳовлиларда бўларди. Бировларникига бориб, айтиб, шунақалар бўлганми? Олдинги пайтда қандай бўлган? Артистларга умуман муносабат бошқача бўларди. Ҳар хил гаплар гапиришарди, жиддий қабул қилишмасди. Ҳозир эса, обрўли, телевизорга чиқса, қизлар ҳам яхши кўрган, ҳамма ҳурмат қилган. Олдин унақа эмас эди! (кулиб) Шундай нарсаларга чидаб ўтиш керак! Гуруҳ муваффақиятининг сири шунда! Шу каби нарсаларга муносиб чидаш керак! Ўйлашадики, болалар осонгина кўтарилганми? Йўқ! Нимага? Масалан, аввария бўлганман, 2-3 йил умуман қўшиқ айтмаганман. Лекин, ёзганман, ҳаракат қилганман. Бир мартада "удар" қилиб, бериш учун! Албатта, "падение", "взлёт"лар бўлади, ижодда! Масалан, мени оёғим синганида, анчагина гуруҳлар чиқиб кетган. Ўшанда, қанақадир, ўшаларнинг мухлислари томонидан, "Бўлди, Тоҳирни оёғи синди, бошқа қўшиқ айтмайди" деган гапларни ҳам эшитганман. Шундай нарсалар бўлган! Мен ўшанда ёриб чиқиб, шоубизнесда ўз "лазейкам"ни очганман. Кўпларга ўргатганман. Илгари, унақа шоулар йўқ эди. фақат "Болалар шоу" бўлган. Кўп артистлар ўша ердан чиққан.\n- Ҳар йили 25 майда концерт берардингиз. Бу ўша пайтлар анъана бўлиб қолган эди. Энди эса нафақат, фасл балки, саналар ҳам ўзгарган.\n- Энди, кўряпсиз-ку, биз танлаган саналар, аста-секин бошқа одамларга ўтиб кетди. Айтяпман-ку, бу вақт тезлиги, бу ёққа қарагунингизча, ўша кун банд бўлиб, қоляпти. Бизда энг катта концерт саройи, битта Истиқлол бўлса, бошқалар қаерга бориб концерт беради? Илгари, "Алпомиш" (Юбилейный) бор эди. Менга ўша ер маъқул эди. Кейин у ер бозорга айлантирилди. Ҳозир ўша ерни ижарага олиб, концерт бераман десангиз, ҳаммаёқ мармар, ҳаммомга ўхшайди. Овоз, концертга мўлжалланмаган ва мослаштирилган жой эмас! Шунинг учун, у ерда концерт бериб бўлмайди. "Истиқлол" санъат саройига бориб, "мана шу числони берасизми, десангиз", олиб бўлишган бўлади. Нима қиласиз? Шу тарзда ўзгариб кетди.\n- Ижодингизни бошлаган вақтлар кимгадир тақлид қилганмисиз?\n- Тақлид қилмаганмиз! Лекин, биринчи бошида, "Ласковый май"нинг стилида ишлаганмиз.\n- Ўзингиз машҳурсиз, лекин ўзингиз кимларгадир мухлисмисиз?\n- Мен жуда ҳам кўпларнинг мухлисиман. Менга роса кўп санъаткорлар ёқади, асосан дунё миқёсидаги. Масалан, Бруно Марс, Селена Гомес, Майли Сайрус, Кристина Агилера, "Аэросмит"... жуда ҳам кўп.\n- Концертингиз 9,10,11 март кунлари бўлиб ўтади. Ундан олдин эса, 8 март, аёллар байрами. Айтинг-чи, сиз ўзингиз, аёл кишига энг яхши совға нима, деб ўйлайсиз?\n- (ўйланиб, кулиб) Мен энди ўзимдан келиб чиқадиган бўлсам, тўғрисини айтсам, аёлларни кийинишига ҳам, бўянишига ҳам, тақадиган тақинчоғи, киядиган туфлиси, этиги, хуллас, ҳозир модадагисидан, мода бўлмагани, оддий, ҳеч ким киймайдиганини ажрата олмайман! Масалан, ўша нарсалар магазинда турганда, тушунмайман. Фақат, кийинганда, ўша нарса яхшилигини биламан. Шу сабабли, ўзимнинг ҳаётимдаги ҳамма аёлларга маблағ, яъни пул совға қиламан. Ўзига керакли нарсани сотиб олсин деб! Тўғриси! Энди албатта, (кулиб) ёзиб беришади. Мана шуни совға қилинг, дейишса, (кулиб) қизларим айтишади, онам айтадилар, опаларим айтишади, хотиним айтади, "мана бу, мана бу нарсани олиб беринг" дейишади. Олиб бераман, бўлди. Энг яхши совға, ўша бўлади, назаримда. Одамга керакли нарсани билсангиз, "вой, ичимсиз-де" деб, яхшироқ қабул қилади. Мисол учун, кўчада ёмғир, қор ёғиб турибди. Сизга биттаси, "мана зонтик, совға" деса, шу бошқача бўлади, тўғрими? Ўша нарса керакли, айни ўша пайтда, тўғрими? Одамга ўша керакли нарса, ёқади, деб ўйлайман.\n- Сизга яна дуэт айтиш таклифи тушса, нимасига аҳамият берасиз?\n- Даражасига (уровенга), кейин қўшиқ айтишни яхши билиши керак! Дейлик, ҳозир мингталаб ёш хонандалар, қизлар чиқишяпти, ўшалар "бирга қўшиқ айтамиз" дейишса, менга нега керак? Бу нарса, уларга керак, тўғрими? Бўлди, менга керак эмас! Замонавий шоу бизнесда "раскрутка" дейди.\n- Ҳаётдаги шиорингиз?\n- (ўйланиб) Ҳаёт бу, ўзининг ҳар хил йўллари билан, яхши жойлари билан, чиройи, меҳри, шавқатсизлиги билан, тўғри ва нотўғриликлари билан, ҳаммаси билан бирга ҳаёт, демакдир. Шуни тушуниб етиш ва шунга қарамасдан ҳаракат қилиш керак! Менинг шиорим, енгилмаслик, таслим бўлмаслик!\n- Асосий иш приципингиз нималардан иборат?\n- Битта ишни бошладимми, албатта охиригача етказиш! Битта ишни қилмай туриб, иккинчисига, учинчисига уриладиган одам эмасман!\n- Айни пайтда, ҳаётингиздаги бирор нарсани ўчириб ташлаган бўлармидингиз?\n- Мен ҳаётда реалистман! Ҳеч нарсани ўчириб ташлаб бўлмайди, ҳеч қачон. Шу нарса бўлдими, бўлди! Ҳаётингиз давомида яхши кунлар бўлган, ёмон кунлар бўлган, ачинарли ҳоллар, нотўғрилик, хиёнат, бошқа нарсалар. Буларни қандай қилиб ўчириб ташлаш мумкин? Ўчириб ташлай олмайсиз! Одам шулардан чиниқади, шу нарсаларни билиб, шулардан кучаяди. Мен ҳаётимдан, ҳеч нарсани ўчириб ташламаган бўлардим. Ҳаммаси, жой-жойида тураверсин, секудигача ҳаммаси, тўппа-тўғри! Демак, шунақа бўлиши керак экан! Баъзида ҳаракат қилганмиз ўзгартиришга, лекин бўлмагандан кейин нима қиламиз? Яна бошқа йўллари қидирилади.\n- Энг биринчи устозингиз?\n- Мени устозларим кўп, масалан, бокс бўйича тренерим бор. У ҳам устоз, ўқитувчиларим бор, улар ҳам устоз! Мактабдаги ҳамма фан ўқитувчиларим ҳам устозларим. Мусиқа бўйича, Руслан Шарипов, Даврон ака Ғойипов, ҳамма мендан олдинги чиққан санъаткорлар, мен учун устоз!\n- Илк муваффақиятли қўшиғингиз?\n- "Болалар"нинг ижодий тарихи бўйича, илк муваффақиятли қўшиқ бу, "Оҳ, мени Маликам" билан, "Болалар" қўшиғимиз!\n- Бокс билан қанчадан бери шуғулланасиз?\n- 8 йил. Фақат ютганман. Жиддий боксчиман.\n- Ҳаётда кимнидир қаттиқ хафа қилганмисиз?\n- (ўйланиб) Афсуски, кўп бўлиб туради. Лекин, ҳеч кимни сабабсиз, хафа қилмайман!\n- Қайси сўзни кўп такрор айтасиз?\n- (кулиб) Да!\n- Яхши кўрган фильмингиз?\n- (кулиб) Кўп. Масалан, "Шум бола", "Келинлар қўзғолони"ни яхши кўраман. Эски ўзбек киноларини, прикол фильмларни, комедик фильмларни ва албатта, жаҳон бестселлерларини яхши кўраман.\n- Қайси актёрларнинг ижоди қизиқтиради?\n- Аль Пачино, Роберт де Ниро, ўз ролларини жиддий ижро этишади.\n- Дейлик, ҳаётингиздан олиб фильм яратса?\n- Трагик комедия бўлади.\n-Хорижда кўп бўлгансиз. Хорижда бўлган вақтингизда, ҳеч, Ўзбекистонлик эканлигингиздан фахрланган вақтингиз бўлганми?\n- (эслаб) Украинада Симферополь шаҳрига, концерт беришга борганмиз. Уруш вақтида, репрессияда қрим татар халқини, Ўрта Осиёга жўнатишган экан. Кўплари Ўзбекистон ҳудудида, Андижон, Тошкент, ҳаммаёққа юборилган. Ёш болалар, аёллар, эркаклар, кексалар. Бизни халқ, уларнинг барчасини қабул қилган экан. Неча минглаб одамлар, кўчирилганда, бизни халқ уларга нон бериб, бошпана бериб, ўшалар билан ака-укадек яшаб, қариндош ҳам бўлиб кетишган экан. Шу сабабли, Семферополда ўзбекларга мемориал ёдгорлик (памятник) қўйишган экан. Одамгарчилиги учун! (алоҳида таъкидлаб) "За человечность" мемориал памятник! Университетнинг ёнида! Менга бу ҳақида, ўша университетнинг профессорларидан бири, гапириб берди. Ўзи ҳам шу Ўзбекистондан чиққан, болалари ҳам шу ерда туғилишган, лекин ҳозир ўзининг она юртига кўчиб кетган экан. Ўша ерда, ўзбекларга қурилган бу ёдгорликни кўриб, ўша ерда ғурурланиб кетдим! Битта ўзбеклар бу нарсани "за человечность" одамгарчилиги учун олган экан! Бизни халқимизнинг урф-одатлари, катталарни ҳурмат қилиш, бошқа халқларга, ҳеч кимга озор бермаслик, "ассалому алайкум" дейишлари, меҳмондўстлик, овқатни зўр пиширишлари, бошқа ҳеч қайси халқда йўқ! Мен нечта давлатда бўлган бўлсам, ҳаммасида ўзбек ресторани бор. Парижда ҳам, Римда ҳам бор, Американи-ку, қўяверасиз, ярми ўзбек ошхонаси. Бунақа ширин таомлар пиширадиган, одамгарчилиги зўр, катталарни ҳурмат қиладиган халқ, ҳеч қаерда йўқ, назаримда.\n- "Юлдузлик касаллиги" сизга қанчалик яқин ва қанчалик узоқ?\n- (кулиб) "Юлдузлик касаллиги"га дучор бўлганман. Энди, албатта 17 ёшда пул бор, ўша давр пулида, ҳар бир концертдан 25 сўмдан олардик. (кулиб) Мактабга 20 тийин беришарди, энди катта синф бўлганингиздан кейин 1 сўм, 50 тийин беришарди. Сиз бўлса, ҳар концертдан 25 сўм, дейлик ойига 100 сўм олсангиз, мактаб даврининг ўзида шундай бўлса, қанақа бўлади? Пулингиз бор, ҳар қандай ресторанга кира олсангиз, машина бор, зўр кийимлар бор. Масалан, у пайтда жинси шимлар, 200 сўмдан футболкалар олиб кийишни, ҳамманинг ҳам чўнтаги кўтармасди, албатта, биз ажралиб турардик-да. (кулиб) Ҳам машҳурлик, қаерга борсангиз, "вой, ану Болалар-ку" деб, яхши кутиб олишса! Тўрига ўтказиб, ҳамманинг муомаласи чиройли, зўр бўлгандан кейин, албатта, ҳар қандай инсонда "юлдузлик касаллиги" бўлиб кетади! Ўша "касаллик" менда биттада йўқ бўлган! Сабаби, 1993 йилда мени машина уриб кетган, оёғим синган. Касалхонада 45 кун, қимирламасдан ётганман. Ўшанда, мен ўзим учун, "бир" деганда, ҳамма нарса йўқ бўлиб қолишини билганман! Шундай ойнага қараяпман, қор ёғяпти, бошимни кўтариб қарасам, пастда бир қиз билан бола, қорбўрон ўйнашяпти. Роса аламим чиққан. Сакраб, сальтолар қилиб юрган бола, ётиб қолганман. Ўшанда "юлдузлик касаллиги" бир зумда йўқ бўлган. Кейин, секин-секин, нима бўлишини тушунганман.\n- Дўстлар хиёнати, бунга муносабатингиз?\n- Бунақаларни кўп кўрганман. Унақалар, пулингиз кўп бўлиб, обрўйингиз бўлганда, ёнингизда гирдикапалак бўлади. Унақаларни "пассажир" дейишади. (кулиб) Автобусга чиқади-да, бекати келганда тушиб қолишади. Мени хиёнатга муносабатим, ўғил болани муносабати қандай бўлади, худди шунақа! Дўстларимни ичида худо ҳоҳласа унақаси йўқ. Мен ўзи кўплар билан ҳам дўстлашавермайман! Дўст деганда, нечта бўлади, 3-4 та бўлади. Ўша ёшлигингиздан, бирга ўсиб, характерингиз характерингизга тушиб, ҳамма нарсаси зўр бўлса, ўшалар дўст бўлади. Қолгани қандай дўст бўлади? Таниш-билиш бўлади, бўлди.\n- Кўп мавзуларда қўшиқлар яратдингиз. Қайси мавзуда яратмадим, деб ўйлайсиз?\n- (кулиб) Ҳали кўп! Нима тўғрисида ёзса бўлади? Мен кўпинча севги тўғрисида ёзаман. Яқинда, дўстлик ҳақида ҳам ёздим, "менинг дўстим" деган қўшиқ, фақат бу нарса буюртма бўйича бўлганди. Буюртма қилишса, қўшиқ ёзавераман.\n- Севги ҳақида кўп қўшиқ ёзасиз...\n- Севги кўп қиррали бўлади. Тушунмовчиликлар, ростакам хиёнат, кимдир бўхтон қилади. Нечта инсон билан суҳбатлашсангиз, акаларим, укаларим бор, гаплашаман, баъзида айтиб беришади, ўшалардан келиб чиқиб, яна фильмлар кўраман, китоблар ўқийман, шулардан келиб чиқади, ҳар хил севги, таъсирли, дардли севги, бойлик учун севги, ёки тозалиги учун севги, жиддийлиги учун, ҳар хил севги бор! Шунга қараб, ёзаверасиз. (кулиб) Масалан, бир дўстимнинг хотини 5 минутда 7 марта телефон қилади. У гаплашиб ўтираверади, мана севги!\n- Тушкунликка тушиб қолганингизда қаердан куч оласиз?\n- Ўзи одамни ичида қанақадир кучи бўлади. Албатта, худодан сўралади. Ўзингиз ҳам ҳаракатсиз ўтиришингиз керак эмас! Ўша оёғим синиб касалхонада, юролмай ётганимда, "гитарамни олиб келиб беринглар" деганман. 45 кун ичида, гитарани баланд қилмай, секин-секин чалиб, ёзиб, ўчириб, яна ёзиб, шуғулланганман. Инсон доим янада яхши бўлишига ҳаракат қилиши керак.\nСаида Ваҳобова суҳбатлашди


Германияда ИШИД жангарилари қўлга олинди\n19:52 / 09.05.2017\nФото: David Speier / Globallookpress\nСурияда "Жибҳат ан-Нусра" террорчилик гуруҳи сафларида туриб жангларда иштирок этган икки нафар суриялик қочқин Германияда қўлга олинди.\nBerliner Zeitung нашрининг хабар беришича, қўлга олинганлардан бири 23 ёшли Мусса бўлиб, у Германияга келгунча Раққада яшаган. У террорчилик ташкилоти ва Сурия ҳукумат кучларига қарши ҳарбий ҳаракатларда иштирок этишда айбланмоқда.\nАввалроқ Саксонияда сурияликнинг эҳтимолий шериги қўлга олинганди, у ҳам суриялик 30 ёшли Абдулмалик деган кимса бўлиб чиққан. У ҳарбий жиноятларда ва террорчилар сафида Ас-Саура шаҳридаги жангларда иштирок этишда гумон қилинмоқда. Германия прокуратураси уни 2013 йилда суриялик снайперни қатл этишга алоқадорликка текширмоқда. Терговчиларнинг фикрича, снайперни айнан шу террорчи қатл этган.\nИккала айбланувчи ҳам вертолётда Карлсруэга етказилган, уларга айбловлар эълон қилинган. Террорчилардан бири Мусса кейинроқ Берлинга жўнатилиб, вақтинчалик сақлаш изоляторига жойлаштирилган.\nГермания ИШИД жангари


Орадан бир йил ўтди. Аммо ўша воқеа худди кечагина содир бўлгандек кўз ўнгимда гавдаланаверади… - Darakchi\nОрадан бир йил ўтди. Аммо ўша воқеа худди кечагина содир бўлгандек кўз ўнгимда гавдаланаверади…\nМУТОЛАА 06.10.2020, 14:05\nИюнь ойи эди. Қишлоғимизда барча йиғим-терим ишлари билан овора. Маҳалладошлар бир-биримиз билан иноқмиз. Кимнинг юмуши бўлса, баравар ёрдамлашамиз. Бугун қўшнимизнинг уйида ҳашар, бошқа болалар қатори ўғлим Аҳрор ҳам ўша ерда. У ўн уч ёшда бўлишига қарамай, уддабурон, эпчил бола... Тили ҳам бийронгина, ёшу қари билан сўзлашганда ҳеч ким уни бола деб ўйламайди. Маҳаллада ҳамма уни мақтайди. Тўнғич фарзандим Аҳрордан кейин икки қизим ва эмизикли ўғлим бор.\n– Ая, мен келдим, ҳашар тугади. Сомонни ташиб, оғилхонага йиғиб қўйдик. Болалар сойга кетишяпти, мен ҳам борсам майлими? – деб сўради ўғлим Аҳрор.\n– Йўқ, уйда ювинавер, – дедим мен.\n– Ая, баданимга хас-чўп ёпишган, оқар сувда чўмилганим яхши-да. Амакимнинг ўғли Расул акам ҳам боряпти. Кўп қолмайман, тез келаман.\n– Хўп, ўртоқларинг билан борақол, – деди юз-қўлини юваётган дадаси.\n– Рухсат берманг, дадаси, бормайди. Ана, ҳаммомни иситиб қўйганман, ўша ерда чўмилади, – дедим норози оҳангда. Ўғлим қўярда-қўймай, дадасини кўндириб, кўчага отланди. Дарвозага етганда бироз тўхтаб қолди ва:\n– Дада, сиз ҳам юринг, бирга борайлик, – деди.\n– Ўзинг боравер, ёш бола эмассан-ку.\nЎғлим югуриб чиқиб кетди.Юрагим бироз нотин чланиб, ортидан қараб қолдим.\nҚишлоғимизнинг паст тарафидан сой оқиб ўтади. Ёзда унинг атрофи одамлар билан гавжум. Айниқса, тушлик маҳали даладан қайтаётган деҳқонлар, пода боқаётган болалар бир шўнғиб олишади. Сойнинг айрим ерлари саёз, баъзи жойи ўта чуқур эди. Бирда сув сокин бўлса, бирда жуда тез оқади. Ўйноқи тошқинларнинг қай вақт жумбушга келишини эса ҳеч ким билмайди. Мени мана шу нарса хавотирга солади. Ҳар йили “Фалончининг боласи чўкибди”, деган совуқ хабар шамол тезлигида тарқаларди. Шу сабаб ўғлим Аҳрорни ҳеч қачон сой ёқасига юбормаганман.\n— Маннон амаки, Маннон амаки...– ҳовлида Расулнинг овози эшитилди. Идиш-товоқларни ювиб тургандим, унинг ҳайқириғидан чўчиб кетдим.\n– Нима гап, Расул?\n– Янга, Аҳрор оқиб кетди!!! Мен улгурмадим, ўзи қўйиб юборди, унга айтгандим.....\nРасул яна нималардир деди, аммо менинг қулоқларим донг қотган. Ортиқ бир оғиз ҳам сўз эшитмай, кўчага югурдим. Маннон акам ҳам югуриб, мендан ўзиб кетди. Иккимиз ҳам ҳансираганча чопдик. Назаримда, йўл ҳар доимгидан-да олис туюлди. Гўё ўн соатдан буён югураман-у, манзилимга етолмайман. Ахийри узоқдан сув кўринди.\nЭрим ўзини сувга отди. Мен эса нажот излаган кўзларим билан унга боқардим. Зум ўтмай, қўшнилар ҳам етиб келишди. Уларнинг ҳам фарзандлари Аҳроржон билан бирга эди. Менинг жигаргўшамдан бошқа ҳамма бола шу ерда. Келганлар ҳам сувга шўнғишди.\nРасулни чақириб, нима бўлганини қайта-қайта сўрашди:\n– Ҳаммамиз чўмилаётгандик. Бир пайт шиддат билан катта сув кўтарилиб келаётганига кўзим тушди. Бор овозим билан бақирдим. Болалар соҳил томон сузишди. Аҳрор эса орқароқда эди. Мен унинг ёнига бориб, елкамдан маҳкам ушлашини айтдим. Уни опичлаб, суза бошладим. Тўлқин бир зумда етиб келди. Қандайдир пўртанага ҳам ўхшарди. Орасида ўтлар, майда тош ва қум аралаш оқарди. Ҳидиям бадбўй, худди балчиқникидек. Ўзим ҳам қўрқиб қолдим. Кучли оқимга зўрға бардош бериб суздим. Соҳилга етай деганимизда Аҳрорнинг қўли сирпаниб кетдими ёки ўзи қўйиб юбордими, билмадим. Сўнг, сув уни оқизиб кетди. Бақириб чақирдим, аммо у қайтиб сув юзида кўринмади. Кейин уйга қараб югурдим...\n– Ён-атрофда ҳеч ким йўқмиди, ёрдам сўрамадингми?\n– Бироз узоқроқда одамлар бор эди. Лекин мен жудаям қўрқиб кетгандим. Шунинг учун улар хаёлимга келмабти.\nРасулни айбламайман, у ўғлимдан икки ёш катта, холос. Болада, нима ҳам қиларди. Ўғлим ҳеч қачон оқар сувда чўмилмаган, сузишни билмасди.\nШарқ томон қизариб, қуёш ботмоқда. Ўғлимдан эса дарак йўқ. Ҳамма титраганча сувдан чиқиб келди. Мен нажот кутиб илтижо билан уларга боқиб турардим. Қани энди бирортасидан сўз чиқса. Уларнинг кўзларига, оғзига қарадим: ҳамма жим! Бошини қуйи солганча, айбдор одамдек ёнимдан жим ўтиб кетишарди. Ортда келаётган эримнинг кўксига ўзимни отдим:\n– Боламни топиб беринг, қани менинг болам?! Ҳаммасига сиз айбдорсиз, уни сиз юбордингиз, бирга бормадингиз...\nМен ўзимни буткул йўқотиб қўйдим. Ёнимдаги аёллар мени тинчлантиришга уринарди. У кишида айб йўқлигини қайта-қайта айтишарди.\nОйдин ой ёғдусида ҳамма уйга қайтди. Фақат менинг кетгим келмасди. Боламнинг ўзини ёлғиз қолдириб кетолмайман-ку. У қоронғидан қўрқади...\nҚўшни аёллар қўлларимдан тутди. Уларга эргашдим. Туни билан мижжа қоқмадим. Оёқ-қўлим боғлангандек ҳис этдим ўзимни. Мен иссиқ уйдаман, болам эса музлаган сувда, мен кўрпачада ўтирибман, унинг баданига тошлар, шишалар ботяпти. Қани энди тезроқ тонг отса.\nШаҳардан ғаввосларни чақиртирдик. Улар асбоб-ускуналари билан етиб келишди ва тезда вазифасига киришди. Анча жойгача қидириб боришди, бироқ бир парча мато ҳам топа олишмади...\nҲамманинг оғзида шивир-шивир гап. Кимдир: “Тўпланиб турган сув, катта тезликда оққан, йўлда учраган нарсани йиғиб пўртанага айланган. Наҳотки шундай хавфдан ҳеч зот хабардор бўлмаган бўлса. Кузатувчилар сой ёқаларида яшайдиган аҳолини огоҳлантирмайдими?!” деса, яна кимдир “Одамлар эътиборсиз бўляпти. Болалар тугул катталар ҳам чўкиб кетади-ку бу ерда”, дейишади. Мен нима дейишни билмай қолдим. Шу тобда фақат нуридийдамни кўрсам бас, бошқаси аҳамиятсиз.\nКеч тушганда уйга қайтдим. Қалбимда ҳадик билан уйга кирдим. Афсус,ғаввослар боламни топа олишмади!..\nКечаси бир ўзим яна сой томон йўл олдим. Сувга етгач, соҳил бўйлаб югуриб, телбалардек бақирдим:\n– Аҳрор!!! Чиқ сувдан. Сени Аллоҳим суйиб, ўз бағрига олган экан, розиман, болам, фақат сувдан чиқ! Юрагим тўлиб кетди, бағрим куйиб кетди, чиқ, болам! Эмизикли уканг бор, икки кундан бери кўкрагимда сут йўқ, уканг оч қоляпти, Аҳрор, чиқ сувдан! Ё мен олдингга борайми, кутяпсанми мени? Бирор нима дегин, жоним болам, – овозим секинлашиб, ҳолсизликдан чўккалаб ўтирдим. Кўзимдан дув-дув ёш томиб, пичирладим: – Яхши кўрган овқатингни пишириб бераман, туғилган кунингда ёқтирган компьютерингни совға қиламан, футбол клубига қатнамоқчи эдинг, рухсат бермагандим. Чиқ сувдан, болам, ўша клубингга борамиз. Хоҳлаган ишингни қил, индамайман. Сой сувида ҳам чўмил, майли, фақат четроғида, саёз жойда чўмил... Сувдан чиқ, Аҳрор, Аҳрор...\nҚирғоқда қанча ўтирганимни билмайман. Этим совуқдан жунжикиб, ўрнимдан турдим. Ортимга ўгирилсам, Маннон акам ҳам чўккалаб ўтирган экан. Улар ҳам елкаларини силкиб-силкиб йиғларди. Ёнига бориб ўтирдим. Елкасига бошимни қўйиб, яна йиғладим.\nЎшанда эътибор бермаган эканман. Икки кун ичида озиб, елкаси чўкиб қолган экан. Бор аламимни улардан олдим, бақирдим, уришдим. У киши эса миқ этмади. Ўзини айбдор билиб, ич-етини ебди. Тонггача нурсиз осмонга тикилиб ўтириб иккаламиз ҳам йиғладик.\nСув эса ҳеч нарса бўлмагандек жим, сокин оқарди.\nТонгда бутун маҳалла одамлари йиғилиб келишди. Қўлларида узун арқон, бир-бирининг белига боғлаб, шимларини тепага сидириб, сув кеча бошлашди (Уларнинг оёқлари сув тубидаги шишалардан тилиниб кетган, майда заррачалар тирноқларининг орасига қадалиб, азоб берса ҳам индашмаган. Анча узоқ жойгача қидириб боришди. Аёллар қирғоқда эрларини кузатарди). Ғаввослар етиб бормаган жойларни ҳам ахтаришди. Сувнинг чуқур тубига шўнғиб, қум ва лойларни тепиб, қайтиб чиқишарди. Тинкаси қуриб, мадорсизланишса-да қидирувни тўхтатишмади.\n(Оқибатли инсонларнинг борига шукр!)\nЁн қўшнимиз билан тоғамнинг ўғли ёнма-ён юрарди. Сув остига ҳам бирга шўнғишарди. Навбатдаги шўнғишдан сўнг тоғамнинг ўғли бақирди:\n– Оёғим нимагадир тегди, юмшоқ нарсани тепиб юбордим!..\nЁ, Аллоҳим, у нима деяпти, нимани тепиб юборди, қани тепган нарсаси?! Ичим тўла титроқ билан сувга қараб турардим. Ичимда яратганга нола қилдим: “Худойим, ортиқ бардошим етмайди...”\nСув юзига кўтарилиб, нимадир пайдо бўлди!\n– Бу, Аҳрор!!! – дея барча бақириб юборди. Уни сувдан олиб чиқишди. Уч кун сув остида қолган бўлса ҳам бирор жойи лат емаган ё тирналмаган. Худди оппоқ фариштадек ухлаб ётарди...\nМен фарзандларимга доим эътиборли бўлганман, уларни кўз қорачиғимдек асраганман. Аммо биргина лоқайдлигим учун катта товон тўладим!\nДилдора ФАЙЗИЕВА оққа кўчирди\nМАНБА: "ДАРАКЧИ" ГАЗЕТАСИ (№ 35 (1114) 01.10.2020)\nБир неча бор фирибгарлик жиноятини содир этган шахс яна қўлга олинди\nҚобулдаги электр станциясини портлатишни содир этган уч киши қўлга олинди\n"Олматадамиз. Илтимос, ёрдам беринг!" Иш излаб Қозоғистонга кетганлар қулликка тушиб қолди\nАПЛ. "Челси" ўз майдонида йирик ҳисобда ғалаба қозонди, "Манчестер Сити" эса сафарда уч очкога эга бўлди


17.03.2019 19:17 0 3141\nБарселона автоном университети олимлари аслида саратонга қарши янги дори воситасини ишлаб чиқиб, уни 52 нафар ўпка саратонига учраган беморда синаб кўрмоқчи бўлишганди. Улар дорининг салбий таъсирини текшириб кўришни ният қилишганди. Қарангки, таъсирни аниқлашди. Лекин буни салбий таъсир ҳам деб бўлмайди.\n«Фармацевт»нинг ёзишича, дорини истеъмол қилган беморларнинг 14 нафарида соч қорайиш ҳодисаси кўзга ташланган. Ҳақиқатан, барчанинг кўз ўнгида уларнинг оқарган сочлари илгариги рангига кира бошлаган. Яна 13 беморнинг бошида эса ёшликдаги рангда янги сочлар ўсиб чиқаётганига гувоҳ бўлишган.\nдори соч оқариши


Қирғизистон махсус хизматлари қирғин изларини йўқотишга киришдими?\n18 май 2022, Тошкент вақти: 15:05\nЮз берган қирғин¸ хусусан унда ҳарбийларнинг иштироки акс этган сурат ва видеолар¸ маҳаллий журналистларга кўра¸ қирғиз махсус хизматлари томонидан овланмоқда.\nЎш ва Жалолободда юз берган даҳшатли воқеалар¸ асосан ўзбекларнинг қирғин қилинишига оид далил-ҳужжатларни тўплаëтган маҳаллий ҳуқуқ фаоллари ва журналистлар ҳам расмий идоралар¸ ҳам жанггари гуруҳлар нишонига айланмоқда.\nЖурналистларни ҳимоя қилиш қўмитаси Ўш ва Жалолободдаги ўзбек журналистларининг тазйиққа учраëтгани ўзбек газета ва телеканаллари талон тарож қилинганини қоралаб баëнот чиқарди. Баëнотда Ўш ТВ ва Мезон ТВ каналларининг ëпиб¸ талон тарож қилингани қораланади.\nБу баëнот чиқар-чиқмас Қирғизистондаги ўзбек тилида чоп қилинадиган Дийдор газетасининг бош муҳаррири¸ ўзбек жамоатчилигининг кўзга кўринган вакили Улуғбек Абдусаломов ва инсон ҳуқуқлари фаоли Азимжон Асқаров вақтли ҳукумат тарафидан ҳибсга олинди.\nЎшда ўзбек телеканаллари шаҳар ҳокими буйруғига кўра ëпиб қўйилган ва бу каналларга оид техника ва видеоархив талон-тарож қилинаëтган бир пайтда, қирғиз тилидаги телеканаллар бемалол ишлаяпти, дейди Ўш ТВ журналисти. (бу хонимнинг исмини айтмасликни маъқул кўрдик)\n- Конторамизга киришган. Конторамизда ҳеч нарса йўқ ҳозир. Студиямизга ҳам озгина нападение қилишган. Биз 11 июндан бери шаҳар мэри Мелис Мирзакматовнинг буйруғи билан эфирга чиқмаяпмиз. Лекин худди бизникига ўхшаган телекомпания¸ қирғизларнинг частный телекомпанияси Керемет ТВ эфирга чиқаяпти. Нимагадир уларга ҳеч қанақа хавф йўқ. Бизга бор¸ дейди Ўш ТВ журналисти.\nЎш ТВ директори Халил Худойбердиев эса кунора таҳлика ичида яшамоқда. “Сен қора рўйхатдасан¸ деб менга пўписа қилишди”¸ дейди суҳбатдош.\n- Менга ҳам “эҳтиëт бўлинг” деб хабар келди. Ўш ТВ телекомпаниясининг директорини¸ Мезон ТВ телеконпаниясининг директорини иложи бўлса қўлга олинсин¸ дегандай. Лекин бу нарса ҳокимият томондан эмас экстремистлар тарафдан тарқатилаяпти экан¸ дейди Ўш ТВ директори Халил Худойбердиев.\nАйни пайтда “ўзбекларга қарши қирғинни мувофиқлаштирди” деган иддаоларга сабаб бўлган Ўш ҳокими Мелис Мирзакматов буйруғига кўра Ўш ТВ ëпиқлигича қолмоқда¸ дейди Худойбердиев.\n- Ҳозир бизда ишлаëтган болалар¸ бизнинг эфиримиз ҳозир йўқ. 11 июндан бошлаб мэрнинг буйруғи билан вешание тўхтатилган. Лекин жой-жойларда бизнинг болаларимиз видеога тушириб юришибди. Архив тўплашаяпти¸ дейди Ўш ТВ директори Халил Худойбердиев.\nЎшдаги Мезон ТВ эса тажовузга учради ва видеоархив ëқиб юборилди¸ дейди ТВ раҳбари Жавлон Мирзахўжаев.\nЎшдаги журналистик доираларга яқин бир манбанинг Озодликка айтишича¸ Қирғизистон СНБси қонли қирғин изларини йўқотиш мақсадида ахборотга эга одамлар овини бошлаган.\n- СНБдан¸ милициядан махсус хизматлар информация бор одамларни ўғирлаб чиқиб кетиб қолаяпти. Милиция формасидагилар келишиб изларини йўқотиш мақсадида булар ҳозир ўлганлар сонини камроқ айтаяпти. Биз Черемушкининг пастроғида¸ бу томонида яшаймиз. Жума куни Черемушкида қаттиқ бир нима бўлган. У ердан шу кунгача бўлган ишлардан кейин яна мурдаларни олиб келишни бошлади. Энди уларни мурда ҳам деб бўлмайди. Куйиб кетган шунақа бир¸ дейди Ўшдаги журналистик доираларга яқин бир манба.\nИнсон ҳуқуқлари фаоли Абдусалом Эргашев тасарруфидаги маълумотга кўра¸ Ўш ва Жалолободдаги ўзбек журналистлари ва жамоатчилик фаоллари қирғиз махсус кучлари нишонига айланган.\n- Кеча соат 11 га яқин Жалолобод вилояти “Воздух” инсон ҳуқуқлари ташкилоти бошлиғи Азимжон Асқаровни Бозорқўрғон райони ички ишлар бўлимига олиб кетишган. Бу тўғрисидаги маълумотни мен Азимжон Асқаров билан ишлайдиган¸ ҳозирда Андижон вилояти Пахтаобод туманида қочқин мақомида юрган Феруза Тошпўлатовадан олдим. У телефонда боғланиб турган экан. Азимжон Асқаров қамоққа олингандан кейин ҳеч қанча ўтмасдан унинг уйига ҳарбий кийимдаги юзига ниқоб тортган бир тўда шахслар келишган. Дарвозани тақиллатишганда¸ ичкаридан Азимжоннинг хотини “Нима гап?” деб жавоб берса¸ “Биз вилоят Ички ишлар бошқармасиданмиз. Азим аканинг фото ва видеокамераларини беринг” деганда “ҳозир¸ ҳозир” деб қўшниникилар орқали қочган. Қочганидан бир неча минут ўтмасдан Калашников автомати билан очеред шаклида ўқ отишиб¸ дарвозани бузиб киришиб уйларни ағдар-тўнтар қилган дейди.\nЎзбек диаспорасининг фаолларидан Мунира Мамадалиеванинг айтишича¸ у ҳам ҳозир Пахтаобод туманидаги пахта заводда ташкил қилинган қочқинлар лагерида яшаяпти. У ҳам ҳамкасблари билан телефонда гаплашиб турибди. Унинг гапи бўйича ўзбекларнинг ҳамма фаолларига қидирув эълон қилиб қидиришаяпти. Шунча қотилликлар содир қилган¸ 5 яшарлик ëш қизларни ўлдириб ëқиб юборган қирғиз қотилларининг бирортаси қидирилаëтгани йўқ. Қотилликларни ҳозирги дақиқагача амалга ошириб юришибди. Лекин ўзбек фаолларига ҳақиқий бир ов эълон қилинган. Шу ов бўйича қидириб қамашаяпти ëки отиб ўлдиришаяпти. Яқинда мен олган хабаримга кўра¸ буни Азимжон Асқаровнинг ўғлидан олдим¸ маҳаллий жалолободлик адвокатлар Азимжонннинг олдига кирамиз деб район Ички ишлар бўлимига қараб юришса¸ қуролланган қирғиз ëшлари уларга қарата ўқ отиб¸ уларни Ички ишлар бўлимига яқинлаштирмаган¸ дейди инсон ҳуқуқлари фаоли Абдусалом Эргашев.\nСешанба куни ўшлик инсон ҳуқуқлари фаоли Азимжон Асқаров ва “Дийдор” газетаси муҳаррири Улуғбек Абдусаломовнинг қамоққа олингани юзадан хавотирли маълумотни Ўшда туриб маълумот йиғаëтган халқаро инсон ҳуқуқлари вакилларидан олдик.\nБу маълумотларни ўрганиш пайтида Қирғизстон Миллий хавфсизлик хизмати раисининг ўринбосари ¸ Жалолобод коменданти Қубатбек Бойбўловга бу юзадан савол бериш имкони пайдо бўлди.\n“Вақтли ҳукумат қирғин изларини йўқотишга киришмоқдами?” деган саволимизга қирғиз мулозими жавоб бермади.\nНега “Дийдор” газетасининг бош муҳаррири ўзбек жамоатчилигининг кўзга кўринган вакили Улуғбек Абдусаломов ва инсон ҳуқуқлари фаоли Азимжон Асқаров вақтли ҳукумат тарафидан ҳибсга олингани ҳақидаги саволимизга жавоб берган қирғиз мулозими “Ҳеч ким асоссиз қамалмайди” деган мужмал жавоб берди.\n“Улуғбек Абдусаломов ва бошқа ўзбек инсон ҳуқуқлари фаоллари нега қамалди?” деган саволимизга қирғиз мулозими “Битта инсон ҳуқуқи фаоли қамалса¸ ҳамма фаоллар қамалди дегани эмас. Қолаверса¸ инсон ҳуқуқлари фаоллари авлиë эмас” деб жавоб қайтарди.\nАйни пайтда¸ Ўш ва Жалолободдаги қирғин тасвирга туширилган видеолавҳалар YouTube.com сайтидан ғойиб бўлмоқда. Озодлик бу ҳодиса ортидаги сабабларни ўрганишга уринмоқда.


Тошкент +2,6 °C\n13 Дек 2019 1286\n“Айрим қонун ҳужжатларига ўзгартиш ва қўшимчалар киритиш тўғрисида”ги Қонун Президент томонидан имзоланди. Бу ҳақда “Ҳуқуқий ахборот” канали хабар қилади.\nҚонунга мувофиқ, тадбиркорлик субъектларини тугатиш тартиби такомиллаштирилиши муносабати билан бир қатор қонун ҳужжатларига тегишли ўзгартишлар киритилди.\nЖумладан, Фуқаролик кодексига киритилган ўзгартишга кўра, юридик шахс молия-хўжалик фаолияти амалга оширилмаганлиги сабабли ҳаракатсиз режимга ўтказилган пайтдан бошлаб 3 йил ичида фаолият тикланмаган тақдирда рўйхатдан ўтказувчи органнинг қарорига кўра тугатилиши мумкин (ННТлар бундан мустасно).\n(Амалда 6 ой мобайнида (савдо ва савдо-воситачилик корхонаси эса –– 3 ой мобайнида) молия-хўжалик фаолияти амалга оширилмаган ва (ёки) давлат рўйхатидан ўтказилган пайтдан бошлаб 1 йил ичида устав фонди шакллантирилмаганда суднинг қарорига мувофиқ тугатилади).\nШунингдек, юридик шахс бўлган тадбиркорлик субъектини ихтиёрий равишда тугатиш тўғрисидаги эълон рўйхатдан ўтказувчи орган томонидан унинг расмий веб-сайтига жойлаштирилади.\n(Амалда Кодексда ушбу талаб назарда тутилмаган).


Боши берк кўча. Ўзбек аёлининг ҳуқуқсизлиги борасидаги ўйлар - Фарғона.Ру ахборот агентлиги\n23:37 msk, 22 Сентябрь 2020\nБоши берк кўча. Ўзбек аёлининг ҳуқуқсизлиги борасидаги ўйлар\n19.03.2008 06:10 msk\n“Фарғона.Ру” АА таҳририятига келган навбатдаги мактубда одам савдоси қурбони бўлиб қолган оддий ўзбек қизи тўғрисида ҳикоя қилинади. Бирлашган Араб Амирликларида фоҳиша бўлиб қолишига оз қолган ушбу ҳикоянинг қаҳрамони қочиб уйига қайтишга эришди. Шунга қарамай, уни ватанида жамоатчилик ва юридик жиҳатдан қоралаш кутарди. Ҳар доимгидек, бу воқеаларнинг ҳақиқий айбдорлари жазосиз қолдилар.\n“2000 йилда мен Ўзбекистондаги Сорос жамғармасида ишлаганман. Ҳаммага маълум шароитларга кўра, бошқа мамлакатга кетишимга тўғри келди. Аммо Ўзбекистонда фуқаролик жамияти соҳасида, айниқса аёллар муаммолари соҳасида содир бўлаётган барча воқеалар мен учун жуда қизиқарли бўлиб қолмоқда. Бу ҳақда менинг ўз шахсий фикрим бор, аммо ушбу мактубда мени боши берк кўчага олиб кирган воқеани сўзлаб бермоқчиман.\nЯнги йилни эрим билан Бирлашган Араб Амирликларида дам олиб, қайтишда Тошкентдаги қариндошларимизни кўриб кетмоқчи бўлдик. Самолётда ёши йигирмада бўлган қиз билан танишиб қолдим. Унинг жуда ҳафалигини сезмай бўлмасди. У БААга пул ишлагани борганини, аммо унга таклиф қилинган иш бутунлай бошқача бўлиб чиққани ҳақида сўзлаб берди.\nБу ҳақда мен кўп маротаба эшитганман. Шунинг учун ҳам ичимда қарама-қарши икки фикр пайдо бўлди. Биринчиси: ўзинг айбдорсан. Иккинчиси: охир оқибат, нега шундай бўлиб қолди?..\nАммо мени ҳаммасидан ҳам кўпроқ лол қолдирган нарса –кичкина Оққўрғон шаҳарчасида қизнинг бошидан ўтганларини ҳамма билиб қолишидан эмас, ўз отасининг кўзларига қандай журъат билан қарашидан қўрққанида эди. Мен уни, балки ҳеч ким ҳеч нарсани билмас, бу гапларни ким ҳам айтарди, дея юпатишга уриндим.\nАммо уни юпатиш осон бўлмади. У Ўзбекистон консулхонасига мурожаат қилганида ва паспорти йўқлигини маълум қилганида консул анкетани тўлғазишни сўраб, “мамлакатга келиш мақсади” дейилган жойда “фоҳишалик” дея ёзишга мажбур қилганини сўзлаб берди. Консулга ҳали фоҳишалик қилишга улгурмаганини, нима учун олиб келишганини тушунганидан сўнг қочиб кетганини тушунтиришга уринишлар зое кетди. Ўзбекистон консулхонасида унга ҳеч ким қулоқ солиб ҳам ўтирмади.\nМен ундан тафсилотларни сўрай бошладим: сени ўзи у ерга ким олиб келди? У бир зумда ўзгариб, Бирлашган Араб Амирликларига Оққўрғондаги таниқли Малика исмлик аёл олиб келганини, унинг ресторан ва қаҳвахоналари борлигини, шаҳарда уни ҳамма ҳурмат қилишини ва ҳатто прокуратурада ҳам таниш-билишлари борлигини шивирлаб сўзлаб берди.\nШундан сўнг қиз кўзида кўз ёшлари билан қандай таҳқирликларни бошидан кечирганини, буларнинг барчаси ўша Малика исмли аёлга ишонганидан рўй берганини гапирди. Мен унга бу аёлни жазога тортиш мумкинлигини айтдим. Аммо қиз бир зумда ўзгариб, бошқаларга қараганда омади келганини: бор-йўғи икки ой қийналганини, бошқалар эса йиллаб қутила олмаётганини билдирди. Мени ҳайрон қолдирган яна бир нарса: қиз Маликадан паспортини қайтариб бергани учун миннатдор.\nБу қизга тушунтириб беришга уринган нарсаларнинг аксариятини у эшитмаган экан ҳам. Биз Тошкентга яқинлашиб қолдик. Мен унга телефон рақамимни бердим ҳамда бир ой давомида Ўзбекистонда бўлишимни ва у билан қайта учрашсам хурсанд бўлишимни айтдим.\nБиз Тошкентга етиб келдик. Чегара назорат масканида қизни ўтказмадилар. Мен сабабини аниқламоқчи бўлгандим, жуда жиддий ходимлар қизнинг “паспортида жиддий қонунбузарликлар” борлигини айтдилар. Биз хайрлашдик, мен унга яна бир бор телефон қилишни эслатдим.\nБу қизни тез-тез эслаб турдим. У менга уч ҳафта ўтганидан кейин телефон қилди. У билан учрашдим ва ўша куни чегарачилар хонасида туни билан ўтириб чиққанини, жуда ҳам совуқ қотганини, фақат эртасига, якшанба куни тушдан кейин уни милицияга олиб кетишганини тўғрисидаги ҳикоясини эшитдим.\nШу ўтиришда у ҳеч нарса емай-ичмаган, хожатхонага чиқиб келишни сўрашдан уялиб ўтираверган. Кейин тушунтириш хати ёзган, аммо бу сафар уни ким БААга олиб борганини ҳеч ким эшитишни истамаган.\nМилиционер “унинг нима билан шуғулланганини жуда яхши билишини” айтган ва агар унга ихтиёр берилганида “Ўзбекистонни шарманда қилганлари учун Амиратлардан қайтган ҳамма қизларни камерага олиб кириб заҳарли газ билан ўлдирардим”, дея қўшиб қўйган. Шундан кейин милиционер қизни уч йилгача озодликдан маҳрум этишлари мумкин дея билдирган.\nҚиз қочиб кетмаслиги учун уни тери-таносил касалликлари диспансерига олиб бордилар. Бир ҳафта ўтганидан кейин милиционер келиб уни олиб кетган. Қизнинг айтишича, бу сафар у милиционер талаб қилган барча нарсаларни ёзиб беришга, асосийси Маликага тааллуқли барча маълумотларни ўчириб ташлашга рози бўлган.\nШундан кейин суд бўлишини кутган. Шу пайтгача қиз ўз шаҳрига бормаган, дугонасининг уйида яшаган. Ота-онаси бошидан кечирган “саргузаштлар”ни билса нима бўлишини тасаввур ҳам қила олмаган.\nУ билан хайрлаша туриб, дугонасининг хонадонига қўнғироқ қилишга ваъда қилдим ва унга омад тилаб қолдим. Яқинда ўша қизга телефон қилиб, уни байрам билан табрикламоқчи бўлдим. У жуда хурсанд бўлиб кетди. Суд қандай ўтди, деб сўрадим. Икки йил шартли жазо беришибди, холос. Шунга жуда хурсанд, қамаб қўйишмагани учун Худога шукур қилиб ўтирибди.\nМаҳкама жараёнида судья ва унинг ёнида ўтирганларнинг ҳаммаси “осон пул” топмоқчи бўлган қизлардан нафрат қилишларини билдирдилар. Судья кўп маротаба “ўзбек қизининг шаънига доғ тушираётгани” учун ҳамма қизлар Худонинг олдида жавоб беришларини қайта-қайта таъкидларди.\nҲикоямиз қаҳрамони ҳаммаси тамом бўлгани учун бахтиёр эди. У уйига бориб келди (қўшнилар кўриб қолмасликлари учун кеч тунда), онаси хурсанд бўлди, аммо Тошкентга қайтиб кетиши кераклигини, “Маликанинг қайтгани, шу ердалигида” унинг кўзига кўринмай тургани яхшилиги айтибди.\nҲамма бахтиёр. Қиз қамалмаганига, она қизининг тирик қолганига хурсанд. Милиционер навбатдаги ишини тамомлаганига, судья бўлса жиноятчини жазога тортганига.\nМенинг фикримни эса битта ўй чулғаб олган бўлиб, битта саволга жавоб топа олмасдим: “қизни бу “ишга” КИМ юборгани тўғрисидаги ниҳоят КИМ ва ҚАЧОН унинг гапларини эшитади?”..


Украинада хавфли вируслар илмий марказдан ўғирланган\n10 Iyun 21:50 / Published in Жаҳон\nУкраина: тадқиқот маркази ходими вирусларни ўғирлаган\nУкраинанинг илмий марказларидан бирининг ходими ушбу муассасадан хавфли вирусларнинг штаммларини ўғирлади.\nПрокуратура маълумотларига кўра, аёл институт биносидан Ньюкасл қушлар касаллиги вируси штамми бўлган флаконларни чиқариб ташлаган.\nЎғрилик Давлат биотехнология ва штаммлар илмий-назорат институти деворларида содир этилган.\nНьюкасл флаконларни хавфли касаллик вируси штаммлари билан ўғирлаб, уларни кейинчалик сотиш мақсадида ўзлаштирган. Бу ҳақда пайшанба куни Украина Бош прокуратураси тергов маълумотларига асосланиб хабар берди.\nХабарда айтилишича, институтнинг собиқ ходими Миллий микроорганизм штаммлари марказида сақланадиган вирусларни назорат қилиш ва ишлаб чиқариш турларини сақлашга масъул бўлганида, уларга кириш ҳуқуқига эга бўлган, ҳайвонларнинг юқумли касалликлари ва давлат чегараларидан қатъи назар, тез тарқалиши мумкин қўзғатувчи моддалар сифатида аниқланган вирус штаммларини ўзлаштирган..\nЖиноятни яшириш учун, дея қўшимча қилди прокурор, институт сектор мудири вирусларнинг асосий уруғ маданиятини олиш усулини бузган, янги парча олиш учун дастлабки намуналар сонини атайлаб камайтирган — янги ҳужайраларни олиш учун сезгир ҳужайрага юқтирган. Ундан вируснинг кўпайиши, уларни микроорганизмларнинг омборига қайтариб бермаган ва баъзилари янги яратилган материални ўзлаштирган.\n«Гумон қилинувчи ушбу вирус турларини ноқонуний равишда яшаш жойида кейинги маркетинг мақсадида сақлашган», дейилади хабарда. Бош прокуратура идишлар унинг музлатгичида тинтув ўтказиш пайтида топилганлигини қўшимча қилди.\nTagged under: ВИРУС, тадқиқот маркази, УКРАИНА, ЎҒИРЛАШ, ХОДИМ, ШТАММ\nНемис ҳарбийларининг хатти-ҳаракатлари уларнинг АҚШда ҳибсга олинишига сабаб бўлди\nБайден агар у ғолиб деб топилмаса судга мурожаат қилишини айтди\nПолша АҚШ билан ҳарбий соҳада ҳамкорлик қилади


McLaren компаниясига F1 суперкарини диагностика қилиш учун 90-йилларнинг ноутбуки керак бўлмоқда\n22:12 / 08.05.2016\nҲаммаси бўлиб 106 та F1 спорткари ишлаб чиқарилган. McLaren компанияси ҳозирда бу автомобиллардан 100 тасига яқинига DOS операцион тизимида ишлайдиган ўтган асрнинг Compaq LTE 5280 ноутбукларидан фойдаланиб хизмат кўрсатади.\n"Бизга айнан Compaq ноутбуклари кераклигининг сабаби шундаки, улар шартли кириш карта-модулида ишлайди", деб айтди McLaren’нинг жамоатчилик билан алоқалар бўйича вакили.\nАйнан шу карталар F1 суперкарининг борт тизимини ва диагностика ўтказиш учун мўлжалланган махсус компьютер дастурини бир-бири билан боғлайди. Бундай карта-модуллар компания учун хавфсизлик мақсадида махсус яратилган.\nЗамонавий компьютерлар бундай ишлар учун махсус кириш кодига эга смарт-карталар ёки USB-калитлар ишлатади. Айни вақтда компания мутахассислари замонавий ноутбукларда ҳам ишлайдиган калитдан фойдаланиб кириш усули устида иш олиб боришмоқда.\n18:01 / 06.03.2018


Жамият 09:00 / 24.05.2019 29339\nОдатда янги хонадон қурилганида ёки уни янгидан безатишда хоналарнинг ранги, уйда кимлар истиқомат қилиши ва хона жиҳозларига кўра қандиллар танланади.\nҚандиллар ўзининг асосий вазифаси – ёруғлик таратиш билан бирга, ҳар қандай хонадонга безак бериши ва уни янада улуғвор кўрсатиши аниқ.\nБугун сизга ана шундай бежирим, инсон кўзини қувнатувчи ҳамда турли ғаройиб шакл ва дизайндаги, энг асосийси эса дунёнинг аллақайси узоқ шаҳрида эмас, ўзимизнинг Тошкентда жойлашган қандиллар дўкони ҳамда ундаги аксессуарлар ҳақида маълумот берамиз.\n«Candela» бу – премиум-классдаги ёритиш ускуналари дўкони бўлиб, ушбу дўконда сиз хонадон, кўчалар, ташкилот ёки бошқа турдаги биноларнинг зал ва хоналарини дид билан безатишда фойдаланиладиган қандилларни топишингиз мумкин.\nТурли ранг, ноёб шакл ва дизайндаги ёритгичлар хонадонингизнинг ички кўринишига улуғворлик бериб, уни ёрқин ранглар билан тўлдириши аниқ.\nДўкон шу йилнинг март ойидан бошлаб Тошкент шаҳри, Шайхонтоҳур тумани Қоратош кўчасида фаолият юритмоқда.\nУшбу дўкон аксессуарлари энг талабчан ва нозик дид эгаларини ҳам ўзининг стандарт бўлмаган ёндашуви билан хурсанд қила олади. Чунки фақат «Candela» дўконида мижозларга милий классика, хайтек модерн ва бошқа турдаги услубларда сифатли қандиллар таклиф этилади.\n«Candela»нинг ёруғлик техника соҳасидаги улкан тажрибаси эса мижозларга ишонч кафолатини, улуғворликнинг юқори даражаси ва ишга профессионал муносабатни беради.\nМаҳсулотлар ассортименти 500 хилдан ортиқ. Харидорлар «Candela» ёритиш ускуналари дўконига ташриф буюриб ўзини турли-туман қандиллар оламига тушиб қолгандек ҳис қилади. Энг муҳими эса бу оламдан ўзингиз учун аталган қандилларни албатта топасиз.\n«Candela» қандиллари ҳар қандай интерьерни доимо муваффақиятли тўлдириб туради.\nБундан ташқари, дўкон ўз мижозларига қуйидагиларни таклиф этади:\n- ҳар бир мижозга индивидуал ёндашув. Жумладан, дўкон мутахассислари қандиллар билан безатиладиган манзилга етиб бориб, сизга бепул профессионал маслаҳат беришади.\n- маҳсулотлар «Candela» мутахассислари томонидан Тошкент шаҳри бўйлаб ҳар қандай объектга бепул етказилади ҳамда ўрнатиб берилади.\n- ўрнатилган маҳсулотларга бепул сервис хизмати. Унга кўра, бир йил давомида тўпламга кирадиган барча маҳсулотларга бепул техник хизмат кўрсатилади.\nШунингдек, муборак Рамазон ойи муносабати билан, «Candela» дўкони томонидан маҳсулотларга чегирмалар жорий қилинди. Унга кўра, харидорлар барча турдаги қандилларни 20 фоизли чегирма асосида харид қилишлари мумкин.\nАлбатта, ушбу маълумотлар ва суратлар орқали дўкон имкониятлари ва қандилларнинг кенг ассортиментини кўрсатиб бериш имконсиз. Сиз эса «Candela»нинг ижтимоий тармоқлардаги саҳифаларига аъзо бўлиш ва албатта, дўконга бир бор ташриф буюриш орқали ушбу имкониятга эга бўласиз.\nБизнинг манзил: Тошкент шаҳри, Шайхонтоҳур тумани Қоратош кўчаси 3д уй.\nТелефон:(+998 95) 340-00-03\n(+998 95) 340-00-05\nДўкон иш вақти 10:00дан 22:00га қадар.


Терроризмга қарши видеофилмдан олинган кадрда Экибастузда яшовчи Азамат Казбаев акс этган. У Суриядаги урушда қатнашгани сабабли фуқаролигидан маҳрум бўладиган 57 нафар қозоғистонликдан бири. Казбаев 2014 йил март ойида 7 йиллик қамоқ жазосига ҳукм қилинган эди.\nОСТОНА – Қозоғистон аксилтеррор маркази маълумотларига кўра, ҳукумат Сурия ва Ироқдаги террорчиларга қўшилишда ҳамда «Ислом давлати» (ИД) сафида жанг қилишда айбланган 57 нафар қозоғистонликни фуқароликдан маҳрум қилиш жараёнини бошлаган.\nПрезидент Нурсултон Назарбоев ўтган йил июль ойида қонунчиликка киритилган тузатишларни маъқуллаган эди. Улар терроризмда айбланган жиноятчиларни Қозоғистон фуқаролигидан маҳрум қилишни кўзда тутади.\n«Бу ўсиб бораётган террорчилик хавфига қарши жавоб чорасидир», дейди остоналик ҳуқуқшунос Адилбек Давлетов Карвонсарой билан суҳбатда. Амалдаги қонунчиликка кўра, террорчилик ҳаракати содир этиш, террорчилик ташкилоти тузиш ёки унга аъзо бўлиш каби жиноятлар учун судланганлар фуқароликдан маҳрум қилиниши мумкин».\nҚозоғистон расмийлари террорчиларни депортация қилиши ёки уларнинг мамлакатга киришини тақиқлаши мумкин, деди Давлетов. Умуман олганда, фуқаролиги йўқ шахсларни қайси мамлакатлар қабул қилиши мумкинлиги ҳам номаълум.\nҚозоғистон фуқароликдан маҳрум бўладиганлар кейинги тақдирини ҳисобга олмаган кўринади. Масалан, экстремизм учун қамоқ жазосини ўтаётганларни фуқароликдан маҳрум қилиш режалаштирилмоқда.\nСобиқ Совет давлатларида шахсни тасдиқловчи асосий ҳужжат – паспорти бўлмаган собиқ маҳбуслар ўз қамоқ муддатларини ўтаб бўлганларидан кейин, ишга кириш ва уй-жой масалалари бўйича нима қилишларига аниқлик киритилмаган.\nДарғазаб фуқаролар ушбу чорани қўллаб-қувватламоқда\nҚозоғистонликлар мазкур чора-тадбирларни қўллаб-қувватламоқдалар.\nҚозоғистонликлар мазкур чора-тадбирларни қўллаб-қувватламоқдалар. «Албатта, террорчиларни фуқароликдан маҳрум қилишни қўллаб-қувватлайман», деди остоналик Олга Югай.\n«Улар давлатимизни шарманда қилишади, қадриятларимизни ҳурмат қилмайдилар ва жиддий жиноятларга қўл урадилар», деди у Карвонсарой нашрига. «Нима учун давлат худди қолган фуқаролар каби уларнинг ҳуқуқларини ҳимоя қилиши керак?»\nТеррорчиларнинг «қайноқ нуқталар»дан қайтиши билан боғлиқ муаммо 15 март куни Остонада бўлиб ўтган Марказий Осиё раҳбарларининг учрашуви давомида муҳокама қилинди.\n«Сурияда Ислом давлати сафида жанг қилиб, мағлуб бўлган Марказий Осиёлик жангарилар уйларига қайтмоқда ва энди биз бу борада жуда ҳушёр бўлишимиз керак», деган эди Назарбоев Қирғизистон, Тожикистон ва Ўзбекистон президентлари билан ўтказилган учрашив чоғида.\nСурия ва Ироқдан қайтаётган Қозоғистонликларни қийинчиликлар кутмоқда\n«Ислом давлати» мағлубият арафасида турган бир пайтда, гуруҳга аъзо бўлган Қозоғистонликлар ўз уйларига қайтадиган кўринади, уларни ватанларида аксил-террор чоралар кутмоқда.


Ўзбекистон Республикаси Президенти Шавкат Мирзиёевнинг Норин тумани ҳокимлиги мажлислар залида мутасаддилар, тадбиркорлар, фаоллар, кенг жамоатчилик вакиллари билан учрашуви бошланди.\nЙиғилишда ҳудудлар иқтисодиётини равнақ топтиришни янги босқичга кўтариш, инфратузилмани ривожлантириш, аҳолини иш билан таъминлаш ва турмуш даражасини янада ошириш масалаларига муҳокама этилиши кутилмоқда.\nДавлатимиз раҳбари бунга қадар Норин туманидаги “Беш сада” фермер хўжалиги шийпонида вилоят фермерлари билан мулоқот қилди. Унда вилоят фермерлари, қишлоқ хўжалиги фахрийлари билан ўтказилган суҳбатда пахтани қўшқатор тарзда экишнинг самараси, кластер усулининг аҳамияти ҳақида сўз борди.\nМаълумот ўрнида, Долимжон Шарипов раҳбарлигидаги “Беш сада” фермер хўжалигида гўзани “қўшқатор” схемаси асосида экиш жорий этилган бўлиб, 1 гектар ерга қўшимча 35 минг дона чигит қадалди. Бу эса ҳосилдорликни 40 центнергача ошириш имконини беради. Ғаллачиликда эса ҳосилдорлик 80 центнерга етказилиб, соф фойдани 35 миллион сўмга чиқариш кўзда тутилган.\nПрезидентимиз қишлоқ хўжалиги ходимлари куни муносабати билан ўтказилган тантанали маросимдаги нутқида пахта майдонларида ҳосилдорликни ошириш ва ердан самарали фойдаланиш мақсадида чигитни “қўшқатор” ва “олтмишлик” схемаси асосида экишни йўлга қўйиш ва самарасиз бўлган “тўқсонлик” схемадан босқичма-босқич воз кечиш кераклигини таъкидлаган эди. Бугун фермер хўжаликлари мазкур кўрсатмалар асосида иш ташкил этишоқда.\nфаоллари учрашуви Президентнинг Норинда Наманган вилояти бошланди билан


ИнтерФУТБОЛ :: Сайроқи соҳиб дағдағаси ёки сўз Хосеп Мария Бартомеуга...\nСайроқи соҳиб дағдағаси ёки сўз Хосеп Мария Бартомеуга...\n«Барселона» ҳозирда Европанинг энг нотинч жамоасига айланган. Сўнгги ойларда ички зиддиятлар тобора кучаймоқда. Каталония дружинасини бу борада бутун мавсум «етакчи»си сифатида ҳам тилга олиш мумкин. Антуан Гризманн трансферининг кутилган натижа бермагани, Фелиппе Коутиньо ва Усмон Дембеле туфайли юзага келган шармандалик, раҳбарият буюртмаси билан етакчи футболчиларга босим ўтказилаётгани ижтимоий тармоқларнинг доимий мавзусига айланиб қолди. Охирги кунларда бир мавсумнинг ўзида 2-марта бош мураббий ўзгариши эҳтимоли ёнига Лионель Мессининг жамоадан кетиши мумкинлиги ҳақидаги «заҳар хабар» қўшилди. Бу борада испаниялик таниқли мутахассис Эдуардо Инда дангал гапирди: «Месси шартномаси муддатининг узайтирилиши - чинакам «аччиқ ичак». Мутасаддилар клуб етакчиси ҳурматини жойига қўйишмаяпти. Ҳамкорлик муддати 2023 йилга қадар узайтирилганидан кейин Хосеп Бартомеу ҳужумчининг яқинлари билан боғланиб, унинг иш ҳақи камайтириш кераклиги ҳақида гапирган. Леонинг ўша пайтдаги нафрати стратосферагача етиб боргандир. Пул туфайли эмас, унга нисбатан ҳурматсизлик учун...». «Барса» президенти Хосеп Мария Бартомеу эса Marca нашрига берган интервьюсида бир қатор долзарб саволларга жавоб қайтарди. Жумладан, Мессининг янги шартномасию, Неймарнинг ортга қайтарилиши, Кике Сетьенни истеъфо чиқарилиши масалаларига тўхталди. У яна асоссиз гапирадиганлар билан судлашишга тайёрлигини билдирди.\n- Одатда ўйинчилар билан олиб борилган музокара жараёнига ортиқча изоҳ бермаймиз. Лекин мазкур вазият бошқача. Табиийки, Лео билан келишувга эришишни мақсад қилганмиз. Месси - дунёнинг энг яхши футболчиси, наҳотки, шундай ўйинчини жамоада олиб қолишни истамаймиз? SER радиоканали футболчи музокарани тўхтатгани ҳақида хабар тарқатдими? Ўзи SER доимо шундай ғавғолар кўтаришга одатланган. Факт шуки, Месси фаолиятини айнан «Барселона»да якунлаш ниятида. Бу борада кўп гапирганман ва ўйлайманки, худди шундай бўлади. Тўғри, Лео «Барселона»да бошқа президент ишлаётган даврда бутсасини михга илади. У билан шанба куни гаплашганимда ҳам, фаолиятини шу ерда якунлашини хотиржамлик билан маълум қилди.\nИжтимоий тармоқдаги қарши гаплар...\n- Аудит хулосасига мувофиқ, айрим фактлар тўғри, баъзилари эса асоссиз экан. Бироқ буюртма асосида туҳмат ёғдириш ва ёлғон маълумотларга ҳақ тўлашимиз ҳақидаги бемаъни даъволарни қандай тушуниш мумкин? Бунга қарши 13Ventures компаниясини ёллашга қарор қилганим рост. Унга тўла-тўкис ишонардим. Аудит бажарилган ишларга тўланган қиймат бозор баҳосига мослигини тасдиқлади. Компания мижозлари орасида Каталония мустақиллигига қарши курашадиганлар бор ёки йўқлигини эса билмайман. Ҳақиқат шуки, компания «Барселона» манфаати учун ишлади ва ўз вазифасини қониқарли адо этди. Футболчилар буни яхши биладилар. Ушбу масала ортида ким тургани кўпчиликка маълум. Менимча, барчаси билан ҳукумат вакиллари шуғулланишлари керак. Шундай мамлакатлар борки, уларнинг фуқаролари томонидан доимий равишда «Барса» ва футболчиларимизга дахлдор салбий фикрлар тарқатилади. Кўплар «твит»лар сохта аккаунтларда ёзилади. Бу масалада виждоним тоза...\n- Ҳали бу ҳақда обдон ўйлаб кўрмадим. Аксинча, ҳозир енг шимариб, астойдил меҳнат қиладиган давр. Бошқа гап йўқ.\n- Ҳаммаси оддий - клуб директорлар кенгаши тизимини қайта кўриб чиқишни лозим топдик. Карантин даврида қарорлар қабул қилиниши керак, бунинг учун эса дадиллик талаб этилади. Ўзимни шундай мутахассислар даврасида хотиржам тутаман, бемалол иш юритаман.\n- Клубга туҳмат қиладиган ҳар қандай киши устидан судга ариза ёзаман. Бундай кимсалар «Барса»ни бадном қилишга уринишди, энди вазиятни ўнглаш шарт. Ҳа, мени ноҳақ биладиганлар топилади, лекин туҳматга чидаш қийин.\n«Реал» билан ўртадаги фарқ\n- Мадридликлар аввал мавсумни ғолиб сифатида якунлашсин, кейин гаплашамиз. Ҳисоб-китобларга кўра, имкониятимиз йўқ эмас, аммо фарқ катталигини тан оламан...\n- Бу тизимни мутлақо қўллаб-қувватлайман. Бироқ у ҳозирча адолат ўрнатмаяпти. Айрим қарорлар қайсидир жамоага ёрдам бермоқда, бошқасининг зарарига ишламоқда. Умуман, бутун дунёда шундай манзара. Тушунинг, бу танқид эмас, шунчаки, VAR тизими сифатини янада оширишни истайман.\nХосеп Бартомеу аввалроқ тизим муайян бир жамоа манфаатига ишлаётганини таъкидлаб, кескин фикр билдирганди. У бунинг учун 18000 евро миқдорида жаримага тортилиши мумкин.\nВальверде ва Сетьен масаласи\n- Вальверденинг кетганидан афсусланмайман, биз олға юришда давом этишимиз лозим эди. Сетьен бу ишни амалга ошириш имконини берди. У клубдаги фаолиятини давом эттиради. Барчаси кўриниб турибди, шахсан мен жамоанинг ривожланиш суръатидан қониқяпман. Бу айниқса, охирги 2та турда яққол кўзга ташланди. Аввал чемпионликни қўлга киритамиз, кейин ЕЧЛ кубогини.\n- Лаутаро Мартинес масаласида мавсум тугаганидан кейин бош қотирамиз. Ҳозирча трансферлар бобида муайян саналар белгиланган эмас. Асосан ўйинчиларни алмаштиришга эътибор қаратмоқчимиз. Европа клубларидаги иқтисодий вазият туфайли Неймарнинг сафимизга қайтиши эҳтимоли жуда кам.\nАртур - Пьянич алмашуви\n- Бу биринчи навбатда, спортга оид масала, ундан кейин иқтисодий жиҳатлар ҳам бор, албатта. Ўйинчининг трансфер баҳоси талаб ва таклифлардан келиб чиққан ҳолда белгиланади. Шу тариқа молиявий мувозанатни тиклаб олишимиз керак эди. Артурнинг мавсум якунланмай туриб кетгани эса чемпионатлар тақвими ўзгаргани билан изоҳланади.\n- Буюк ўйинчи ва мураббий. Шубҳа йўқ, Хави қачондир жамоа бошқарувини қўлга олади. Аммо ҳозир бизда Сетьен бор. Вақти келиб, Хави қайтади ва ҳаммаси жойида бўлади!


Аллоҳ ўз Ҳабибига танлаган аёл | Azon.uz - Ахборот-таҳлилий портал\nАллоҳ ўз Ҳабибига танлаган аёл\n15:00 13.05.2019 1500\nПайғамбаримиз алайҳиссалом маккаликларнинг қўйларини боқиб юрган кезларида кундузлари тоғу тошларда кезар, тунлари осмондаги саноқсиз юлдузларни кўриб ҳайратга тушардилар. Бу қадар мукаммал ва мувозанатга солиб қўйилган дунёни яратган ягона Холиқ Зот борлигига ишончлари комил эди.Зеро, қалбини чулғаб олган мамнунликнинг боиси ҳам шундан, чунки нурли ўспиринни олдинда катта сафар кутарди.\nУл Зот амакисининг тавсияси билан Макка "Тоҳира - покиза"дея ном қозонган,солиҳа аёлнинг уйига қараб йўлга тушди. Кенг ва ҳашаматли ҳовлидан кираётиб, хизматчиларнинг турли юмушлар билан у ёқдан-бу ёққа тинмай ўтиб турганликларини кўрди. Хизматчилардан бири унинг келганини кўриб ичкарига таклиф қилди. Ўзи эса бекасига хабар қилиш учун у уйга кирди.\nСолиҳа аёл уйдан чиқар экан, ҳовлида турган Нурлар-ла нурафшон йигитни кўриб қалбида қандайдир ҳаловатни ҳис қилди. Бир қанча фурсат олдин ўзи кўрган тушини, амакиваччаси Варақа ибн Навфалнинг гапларини ёдга олди. “Наҳотки бу йигит ўша тушида кўрган Қуёш бўлса! Унинг юзидан илоҳий нур ёғилади-я!...”\nУ билан суҳбатлашгач, одамларнинг бу йигит ҳақда айтаётган гаплари нақадар ростлигига ўзи амин бўлди. Қолаверса, Абу Толибнинг гаплари ҳам мутлақо ҳақ эканига ишонч ҳосил қилди. Кейин бу нурли йигитга тижорат карвонига карвонбошилик вазифаларини тушунтириб, уни баъзи нарсалар билан таништирди.\nКарвон жўнайдиган кун яқинлашгач, йигитга олдиндан маошини тўлади. Унга энг ишончли хизматчиларидан бўлган Майсарани қўшиб берди. Майсарага ҳам карвон сафарга бориб яна ортга қайтгунча Нурли йигитга кўз-қулоқ бўлишини, унинг ҳар бир ишидан огоҳ бўлиб туришини тайинлади.\nТоҳира аёл савдо карвони жўнаб кетгач, бир ойгача, тушида кўрган Қуёшни ва амакиваччасининг гаплари тўғрисида ўйлаб юрди. Энди унинг хаёли фақат карвоннинг тезроқ қайтиши-ю, у Нур соҳибини яна кўриш бўлиб қолди.\nКарвон қайтадиган кунлар ҳам яқинлашиб келарди. Солиҳа аёл ва унинг хизматчилари, ҳамда Макка аҳли карвоннинг йўлини пойладилар. Карвон ҳа, деганда келавермагач, унинг ўзи бир баланд тепаликка чиқиб кута бошлади. Шу пайт бир хизматчининг:\n– Эй бекам, ана карвон! – деган ҳайқириғи эшитилди. Аёлнинг юрак уриши тезлашди. Ўша улуғ Нур соҳиби билан Майсара туяларга минган ҳолда карвон олдида келишарди.\nШунда аёлни ажиб бир ҳолат қаттиқ таажжубга солди. Маккага кириб келаётган карвон ва ундаги одамлар қуёшнинг жазирама иссиғидан қийналган ҳолда эдилар. Бироқ у йигитнинг устида ажиб бир кичик булут парчаси эргашиб келар, унга соя-салқин қилиб турарди. Шунда аёл: “Ажабо, булут фақат менга кўринмоқдами?”, деб ўйлади. Лекин булутни хизматчилар ҳам кўрган эдилар.\nКарвондаги моллар ўз эгаларига тақсимланди. Ҳамма хизматчиларга маошлари берилиб ҳадялар улашилди. Фойдалар сарҳисоб қилингач, барча ўз уйига тарқалди. Гўзал Нур соҳиби ҳам уйига қараб жўнади.\nСолиҳа аёл хизматкори Майсарани чақириб саволга тутди. Майсара карвоннинг Шомдаги фойдалари, сафарнинг муваффақияти ҳақида гапирди. Бироқ аёлнинг ундан кутаётган, қулоқлари эшитишни истаётган гаплари булар эмасди.\nАёл нурли йигитнинг аҳлоқи ҳақида сўради. Майсара карвон жўнаб кетгандан то қайтиб келгунларича бўлган муддатда ҳали умри бино бўлиб, кўрмаган ажойиб ҳодиса ҳақида гапириб берди,бу ўша "ажиб булут" эди. Яна Майсара йигитнинг одоби, тарозидан урмаслиги,ҳалоллиги ниҳоят даражада покиза эканлиги борасидагиси ҳам тўлқинланиб гапирди.\nКейин Майсара худди муҳим бир гапни ошкор қилаётган каби атрофига қараб олди:\n– Бекам сизга Муҳаммад ибн Абдуллоҳ билан боғлиқ иккита ғаройиб воқеани айтиб бермоқчиман. Уларнинг биринчиси Маккадан Шомга қараб йўлга тушган вақтимизда содир бўлди.Мен сиз буюрганингиз каби карвонни ва йигитни кузатиб ҳаммадан ортда борардим. Кутилмаганда мендан сал олдинроқда кетаётган икки оқ туянинг оқсай бошлаганини пайқадим. Бу ҳақда зудлик билан Муҳаммад ибн Абдуллоҳга хабар қилдим.У мен билан бирга оқсаётган икки туянинг олдига келди. Уларнинг оёқларини секин-асталик билан ушлаб, бир нималар деб дуо қилди, озроқ силаб-сийпалади. Шундан сўнг яна карвоннинг олдинги тарафига қараб юриб кетди.Ҳайратланарли жойи шуки, ҳалиги икки туя гўёки ҳеч қачон оқсамагандек юриб кетдилар. Бироздан кейин карвондаги барча туяларни қувиб ўтиб биринчига чиқиб олишди.Иккинчи воқеа, биз Басра шаҳрига яқинлашганимизда бўлди. Бир роҳибнинг ибодатхонаси атрофида дам олиш учун карвонни тўхтатдик. У ҳам туядан тушиб, дарахт остига ўтирди.Шунда ибодатхонанинг роҳиби йигитни синчковлик билан кузатди. Кейин менинг олдимга келиб, унинг ким эканини суруштирди. Мен эса унга у Муҳаммад ибн Абдуллоҳ эканлиги Қурайш қабиласига мансублигини айтдим. У менга қараб:\n– Тез орада Оламларнинг Парвардигори бир пайғамбар юборади. Ана шу пайғамбар бўладиган йигит дарахт остида ўтирибди, − деди.\nМайсара бундан кейин ҳам турли мавзуларда гапирди, лекин унинг сўзлари энди солиҳа аёлнинг қулоғига кирмасди.\nАслида Майсара Басра яқинида кўрган роҳиб Нур соҳибини болалигида амакиси Абу Толиб билан Шом сафарига чиққан пайтида кўрган Буҳайра исмли роҳибнинг шогирдларидан эди. Ўшанда Абу Толибни жияни билан савдо-сотиқ учун Шомга келаётганини кўрган Буҳайра пайғамбарлик аломатларни пайқаб, ёвуз ниятли яҳудий ва насронийлар зараридан кичик аммо нурли болани асраш ниятида ортларига қайтариб юборганди.\nБу пайтга келиб эса Буҳайра оламдан ўтган, унинг вазифасини шогирдлари бажарардилар. Солиҳа аёлнинг у сафар воқеаларидан мутлақо хабари йўқ эди.\nМайсара чиқиб кетгач, аёл анчагача ўйланиб ўтирди. Кейин бир қарорга келиб амакиваччаси Варақа ибн Навфал ҳузурига қараб йўл олди. Амакиваччаси бўлиб ўтган воқеаларни эшитгач:\n– Эй Ҳадича, шубҳа йўқки, Муҳаммад ибн Абдуллоҳ келажакда пайғамбар бўлади. Шунинг учун ҳам Яратган Эгам ҳозирдан уни шарафлаб қўйибди!- деди.\nСолиҳа аёл уйга қайтар экан, у Нур соҳиби,гўзал ва покиза йигитнинг меҳригиёси юрагига ўрнашган эди. Аёл буюк ,нурли келажак сари одимлаётган эди.Чунки, покиза аёлни Аллоҳ таоло ўз Ҳабибига "жуфт"дея танлаган,бир-биридан нурли зурриёдларга ота-она бўлажакларини ирода этган эди .Бу аёл Қиёмат қадар келажак жамики дунё мусулмонлари:"Онамиз"дея соғинч тўла муҳаббат ила эътироф этажаги,"Мўминларнинг Онаси - Ҳадичаи Кубро розияллоҳу анҳо" эдилар...\nМанбалар асосида А. Ўрозов тайёрлади.\nАбу Саид ал-Худрий розияллоҳу анҳу\n21:00 20.06.2019 446\n15:00 20.06.2019 929\n12:00 15.06.2019 4085\nМинораи Калоннинг асл номи қандай бўлганини биласизми?\n18:00 10.06.2019 772\n22:00 31.05.2019 1992\nИбн ал-Арабий роҳимаҳуллоҳ шайхи акбарми ёки шайхи акфарми?!\n15:50 30.05.2019 1605


Шотландия яна мустақиллик референдумини ўтказиш тараддудида\nШотландия ҳукумати мустақиллик учун янги референдум ўтказиш мақсадида қонун лойиҳасини тайёрлаяпти. Бу ҳақда Шотландия ҳукумати раҳбари Никола Стерджен Глазгода пайшанба куни бўлган Шотландия миллий партиясининг йиғинида айтган.\nСтердженга кўра, қонун лойиҳаси келаси ҳафта тақдим этилади. «Мен қатъий равишда ишонаманки, Шотландия Буюк Британия ЕИ ни тарк этгунигача ўзининг мустақиллиги масаласини яна бир бор ўйлаб кўришга қодир», - деди у.\nАввалроқ, Буюк Британия бош вазири Тереза Мэйнинг айтишича, ЕИ дан чиқиш ҳақидаги расмий баёнот 2017 йил март охиригача эълон қилинади. Brexit бўйича ўтказилган референдумда Шотландиянинг 62 фоиз ахолиси Европа Иттифоқидан чиқишга қарши овоз берган. Шунга қарамасдан, ижтимоий сўровларга кўра шотландияликларнинг аксарияти Буюк Британиядан мустақил бўлиб чиқиш бўйича референдум ўтказилишини ҳоҳламайдилар.\nБуюк Британиянинг ЕИ дан чиқиши борасидаги Brexit референдуми 2016 йил июнда бўлган эди. Унда 72,2% британияликлар иштирок этган ва шулардан 51,9% ЕИ дан чиқишга48,1% эса бунга қарши овоз беришган.\nЎз навбатида, Шотландиянинг мустақиллик референдуми 2014 йил сентябрда бўлган. Унда овоз берувчиларнинг 84,59% қатнашган ва 55,3% ахоли бунга қарши овоз берган, 44,7% - эса буни қўллаб овоз беришган.


Де Хеа – энг яхши дарвозабон. АПЛда турнинг муҳим воқеалариHaqida.net\nHome Dunyo Де Хеа – энг яхши дарвозабон. АПЛда турнинг муҳим воқеалари\nДе Хеа – энг яхши дарвозабон. АПЛда турнинг муҳим воқеалари\n«Трибуна» Англия чемпионатининг 15-тури якунларини сарҳисоб қилади.\n«ДЕ ХЕА» НОМЛИ ПАРАДОКС\n«Эмирайтс»да кечган турнинг марказий учрашувида меҳмонлар 3:1 ҳисобида ғалаба қозонишди. Ўйинда икки гол муаллифи бўлган Жесси Лингард ёки икки марта шерикларига голли пас узатган Пол Погба эмас, «МЮ» дарвозабони Девид Де Хеа барчанинг диққат марказида бўлганидан, ўйиннинг қандай ўтганини билиш мумкин экан.\nҚўшимча статистикалар. «Арсенал» учрашув давомида жами бўлиб, 33 марта рақиб дарвозасига зарба йўллаган. Де Хеа 14 марта рақибларнинг аниқ зарбаларини қайтаришга муваффақ бўлган – бу АПЛ учун рекорд натижадир. Шунингдек, икки марта Эшли Янгнинг дарвозабонга айланганини, икки марта «тўпчилар»нинг зарбаси дарвоза тўсинига текканини эътиборга олсак, «Арсенал» биттадан кўпроқ гол уришга ҳақлироқ бўлганини эътироф этиш мумкин.\nШунингдек, ўйиннинг xG жадвалига эътибор қаратиш мумкин.\nЎйинда содир бўлган вазиятларнинг хавфлилик даражасига қараб, ҳар бир вазият ўз коэффицентига эга бўлади. Бу ҳисоб-китобга қараганда, «Арсенал» 4.6-1.9 ҳисобида устунлик қилган. Ушбу мавсум давомида бир жамоанинг бу қадар устунлиги кўп кузатилмаганди. Фақат «Манчестер Сити» – «Кристал Палас», «Арсенал» – «Эвертон», «Арсенал» – «Ҳаддерсфилд» ва «Ливерпуль» – «Арсенал» ўйинларида содир бўлган. Бу ўйинларда 5:0, 5:2, 5:0, 4:0 ҳисоблари қайд этилганини ҳисобга олсак, лондонликларга бу сафар қанчалик омад кулиб боқмаганини кўриш мумкин.\nАлбатта, «Манчестер Юнайтед»нинг хизматларини ҳам ерга урмаслик лозим – улар ўйин бошида мезбонлар хатоларидан унумли фойдаланишди, учта гол уришди. Ўйиннинг бутун қисмида балки ҳисобда олдинда боришмаганда, «Арсенал»га бу қадар устунликни тақдим этмасликлари аниқ эди. Буни ҳисоб қисқарганида мезбонларнинг вазиятлари сезиларли камайгани ва «Юнайтед» учинчи голни ургунча, яна вазиятлар ярата бошлагани билан асослаш мумкин.\n«Юнайтед» ўйиннинг сўнгги дақиқалари туфайли Европанинг энг нуфузли турнирини ютиб олган бўлиши мумкин, аммо уларнинг қўшнилари учун ҳам бу дақиқалар жуда қадрлидир. Зеро «Манчестер Сити»нинг АПЛдаги илк чемпионлиги ҳам айнан сўнгги дақиқаларда содир бўлган.\nБу дақиқалар ушбу мавсумда ҳам Пеп Гвардиола жамоасига жуда ёрдам беряпти. Албатта, «шаҳарликлар»нинг бутун ўйин давомидаги фаол ҳаракатлари мана шу сўнгги дақиқа факторини яратаётгандир, аммо асосийси, «Сити»да сўнгги дақиқаларда ўзига бўлган ишончнинг йўқолмаётганини таъкидлаш жоиз. Масалан, «Саутҳэмптон»га қарши ўтган турдаги ўйинни олайлик: Ўйиннинг сўнгги сонияси ўтаётган бўлса-да, футболчилар тўпни жарима майдонига узатишга шошилмадилар ва вазият содир бўлишини кутдилар.\nУмуман, «Вест Ҳэм» дарвозасига 82-дақиқада Сильва томонидан киритилган гол мезбонларга +2 олиб келди. Жамоа сўнгги уч ўйинда бир хил – 2:1 ҳисобларида ғалаба қозоняпти ва бу ўйинларнинг ҳар бирида ҳал қилувчи гол 80-дақиқадан кейин киритилди. Шунингдек, мавсум бошидаги «Борнмут» ва «Эвертон» дарвозасига сўнгги дақиқаларда киритилган голларни қўшсак, «Манчестер Сити» ушбу мавсумда сўнгги 10 дақиқадаги голлар эвазига 9 очко олганини кўрамиз. Бу лигадаги энг яхши кўрсаткичдир.\nКўпчилик, манчестерликларнинг ўйинида пасайиш албатта содир бўлишини айтишаётганди, балки ўша давр аллақачон келгандир. Аммо Гвардиола шогирдлари бу даврда ҳам максимал очко олишнинг уддасидан чиқмоқдалар ва дерби олдидан жуда қулай очко фарқига эга бўлиб олишди.\n«ОЛТИНЧИ НЕГР БОЛАСИ»\n«Олти негр боласи асалари боққан он\nБирини чақди ари, сўнг қолишди бешовлон»\n– дейилади Агата Кристи қаламига мансуб машҳур асарда. Агар АПЛ ғолиблиги учун мавсум бошида йўлга чиққан олти топ жамоани ўша асар қаҳрамонларига ўхшатсак, «Тоттенҳэм» сўнгги турларда яхшигина асалари ҳужумига дуч келганини кўришимиз мумкин. Почеттино шогирдларидан босимни олиб ташлаш учун чемпионлик учун курашмаётганликларини айтган бўлса-да, йўқотишлар давом этмоқда. Клуб АПЛда сўнгги 6 ўйиндан атиги 1тасида ғолиб бўлди. Топ ўйинларда «Арсенал» ва «МЮ» дарвозаси ишғол қилинмади. «Лестер»дан мағлубият, «Вест Бромвич» билан ўз майдонидаги дуранг – буларнинг ҳаммаси Мадриднинг «Реал» жамоаси устидан қозонилган ажойиб ғалаба билан бир пайтда рўй бераётгани янада тушунарсиз. Яъни, «Тоттенҳэм»нинг ўйин сифатида қандайдир пасайиш даври юзага келганини баралла айтиш қийин. Аммо факт шундаки, сўнгги бир ойдаги натижалар туфайли, жамоа «Манчестер Юнайтед»дан 10, «Манчестер Сити»дан 18 очко ортда қолиб кетди.\n«Тоттенҳэм»нинг барча омадсизликлари жамоанинг ўз майдонида «Ливерпуль» устидан қозонган 4:1 ҳисобидаги ажойиб ғалабасидан сўнг бошланган бўлса, аксинча, «Ливерпуль»нинг ўша ўйиндан кейинги натижаларига фақат ҳавас қилиш мумкин.\nБуёғига «Ливерпуль» 6 ўйин ўтказди ва 5тасида ғалаба қозонди. Фақат «Челси» билан дуранг қайд этилди, айниқса, ўша 5 ғалабанинг барчаси йирик ҳисобда қайд этилганини, умумий тўплар нисбати – 18-2 эканига нима дейсиз? «Сток Сити», «Вест Ҳэм», «Брайтон» жамоалари ўз майдонларида ҳар қандай рақибга қаршилик қила оладиган рақиб саналишади.\nАммо Клоппни яхшигина бошоғриғи кутиб турган бўлиши мумкин. Мане, Салоҳ, Фирминьо, Коутиньо, Соланке, Старриж, Лаллана, Окслейд-Чемберлейн – бу футболчилар «Ливерпуль»нинг ҳужум чизиғида ўйнаши мумкин бўлган футболчилар ва буларнинг ҳаммаси ҳозирда яхши спорт формада. Ҳар сафар булардан фақат тўрт нафарини танлашга тўғри келади. Ҳозирги тиғиз тақвимда Клопп ротациялар орқали, энг яхши натижаларни қайд этиши мумкин, аммо эртага, асосий таркибни аниқлашга келганда, баъзи норозиликлар чиқиши табиий. Салоҳнинг ажойиб формаси ортидан, Маненинг захирада қолаётгани ва ўз норозилигини намойиш қилаётгани бунга ёрқин мисол.\nBIG SAM ЭФФЕКТИ\n«Эвертон» бошқарувига Сэм Эллардайснинг келиши аниқ бўлганидан сўнг, жамоа натижаларида кескин ўзгариш рўй берганини таъкидлаш керак. «Вест Ҳэм»га қарши ўйинда (4:0) Эллардайс томошабинлар қаторида ўйинни кузатган бўлса, мураббийнинг илк расмий учрашувида «Эвертон» «Ҳаддерсфилд»ни 2:0 ҳисобида енгди. Шу пайтгача, ливерпулликлар фақат бир ўйинда ўз дарвозаларини дахслсиз сақлаганди холос.\n«ВВС MOTD кўрсатувида «Арсенал»ни мақтамаганимиз учун бизни танқид қилишяпти. «Арсенал» 70 фоиз тўпни назорат қилгани, 33та зарба берганини мақташимиз керакмуш. Погбани қўриқлашга 5 киши ташланиб, Валенсия ёлғиз қолдирилган вазият учун нима дейлик? Жавоб беринглар? Йўқ, бу шунчаки, ҳакамнинг хатоси, шундайми?»\n(Иан Райт, эксперт, «Арсенал»нинг собиқ юлдузи)\n«Манчестер Сити» қаторасига 13 ўйинда ғалаба қозониб, Англия чемпионатида «Престон», «Сандерленд», «Арсенал» ва «Челси» кўрсатган серияни такрорлади. Агар Гвардиола шогирдлари «Олд Траффорд»да бўлиб ўтадиган 16-турда ҳам ғалаба қозонишса, мутлақ рекорд соҳиби бўлади.\n«Арсенал»нинг ўз майдонидаги мағлубиятидан сўнг, «Манчестер Юнайтед» ўз майдонида юз фоизлик натижа кўрсатаётган ягона жамоа бўлиб қолди. «Манчестер Сити» эса, сафарда ҳали очко йўқотгани йўқ.\nАлександр Ляказет уй учрашувларида 6-голини урди. Бу лигадаги энг яхши кўрсаткичдир.\nАнтонио Валенсия мавсумдаги 2-голини урди. Қизиғи, аввалги голни ҳам у 3-дақиқада урганди.\n«Кристал Пэлас» қаторасига 10 сафар ўйинида майдонни голсиз тарк этмоқда. Бу билан «бургутлар» «Манчестер Сити»нинг 1950/51 йилги мавсумдаги сериясини такрорлади.\n«Тоттенҳэм» сўнгги 7 ўйинда атиги 1 ўйинда ўз дарвозаси дахслизлигини сақлай олди. Ундан аввалги 5 ўйиннинг 4тасида Льорис дарвозаси ишғол этилмаганди.\nАлваро Мората ўтган мавсум бошидан буён 11 маротаба рақиб дарвозасини бош билан ишғол қилди. Кучли бешликдаги энг катта кўрсаткич.\n«Ҳаддерсфилд» қаторасига 4 ўйинда мағлубиятга учради, «Вест Бромвич» эса, уч ўйиндан буён фақат дуранг натижа қайд этмоқда.\nТурнинг барча ўйинлари\nУкраинада АҚШ армиясининг қанча аскари бор?


ШАҲРИСАБЗДА ЁШЛАР ФЕСТИВАЛИ ЯКУНЛАНДИ, АММО ТААССУРОТЛАРИ ҚАЛБЛАРДА МУҲРЛАНИБ ҚОЛДИ – Jurnalist\nR S2021-06-18T19:01:41+05:0018 Iyun, 2021|Қашқадарё вил., Умумий янгиликлар, Ҳудудлардан янгиликлар|\nФикрлар, ғоялар ва лойиҳалар бирлашган жойда мақсад пайдо бўлади. Эзгу ва хайрли мақсад эса юрт тараққиёти ва равнақига хизмат қилиши шубҳасиз. Шаҳрисабзда ўтказилган “Биз Амир Темур авлодлари, унга издош бўламиз!” шиори остидаги “Янги Ўзбекистон ёшлари, бирлашайлик!” ёшлар фестивалида иштирок этган ўғил-қизларни ҳам бир мақсад ва маслак бирлаштирди. Бу мақсад – миллий тикланишдан миллий юксалиш сари қадам ташлаётган Янги Ўзбекистон ёшларининг юрт равнақи йўлидаги ғояларини бирлаштириш, биргаликда буюк куч ва қудратга айланишини амалда намоён этишга қаратилган эди.\nБинобарин, Президентимиз Шавкат Мирзиёев томонидан ишлаб чиқилган Ҳаракатлар стратегиясида белгиланган ёшларга оид мақсадлар ҳам мазкур фестивалда ўз ифодасини топди. Фестивалда миллий ва бадиий кўргазмалар намойиши кўзларни қувнатган, дилларни яйратган бўлса, ёш спортчиларнинг кураш, бокс, камондан ўқ отиш, бадиий гимнастика, стол тенниси, шахмат, армрестлинг, тош кўтариш, бадминтон, куч синаш спорт мусобақалари ҳақиқий маънода баҳодирлар жангига айланиб кетди. Вилоят ҳокими соврини учун ўтказилган киберспорт ўйинлари ва Яккабоғда бўлиб ўтган от спорти мусобақалари ҳам ёшларимизни нафақат спортга бўлган иштиёқини оширди, балки улар руҳиятида мардлик ва жасорат каби туйғуларни уйғотди. Мусобақаларни вилоят ҳокими Зойир Мирзаев тaбрик сўзи билан очиб, полвонларга омадлар тилади.\nАмир Темур тарихий майдонида ёшлар фестивали дастуридан ўрин олган миллий таомимиз ҳисобланган палов тайёрлаш мусобақасида 5 та дошқозонда 20 килодан ош дамланди. Самарқанд, Тошкент, Қашқадарё, Бухоро ва Жиззах вилоятлари услубларида тайёрланган ошни ҳакамлар ҳайъати юқори баҳоладилар.\nФестивалда “Раҳбарлар ва ёшлар” мулоқоти жуда қизғин савол-жавоб ва фикр-мулоҳазалар руҳида ўтди ҳамда унда кўплаб йигит-қизлар ўзларини қизиқтирган саволларга батафсил жавоб олдилар. Ушбу мулоқотни вилоят ҳокими Зойир Мирзаев ва Ёшлар ишлари агентлиги раҳбари Aлишер Саъдуллаевлар олиб боришди.\nЁшлар анжумани доирасида туман ва шаҳарлар ёшларидан иборат жамоалар “Заковат” интеллектуал беллашувида иштирок этишди. Ҳайратланарлиси шунда бўлдики, ҳар бир жамоага туман ва шаҳарлар ҳокимлари сардорлик қилишди. Шаҳрисабз шаҳар ҳокими бошчилигидаги жамоа “Заковат” интеллектуал беллашуви ғолиби бўлди.\nФестивалининг якунида вилоятдаги ўз йўналишида энг фаол ва бир қатор ютуқларни қўлга киритган ўғил-қизлар пул мукофотлари билан тақдирланишди. Хусусан, “Қўрқма” романи муаллифи, қашқадарёлик Жавлон Жовлиев 30 млн сўм пул мукофоти билан тақдирланган бўлса, 16 та нуфузли хорижий ОТМга ўқишга кирган Шуҳрат Йўлдошевга Қорабайир зотли от совға қилинди. Ёшлар фестивалини ёритган бир гуруҳ журналист ва блогерлар турли номинациялар бўйича тақдирланди. Ғолибларнинг ҳар бирига вилоят ҳокимлиги томонидан 5 млн. сўмдан пул мукофоти берилди.\nЁшлар фестивали якунида Амир Темур тарихий майдонида катта гала-концерт уюштирилди. Пойтахтдан келган санъаткорлар, вилоят бадиий ва фольклор жамоалари иштирокидаги дилрабо куй-қўшиқлар йиғилганларда катта таассурот қолдирди. Дастур ниҳоясида Шаҳрисабз осмони мушакларнинг сержило ва ёрқин нурлари билан нурафшон бўлди ва бу нурафшонлик қалблардан-қалбларга кўчди.\nЎзЖИУ Қашқадарё вилояти бўлими


ЎзА - "Ўзим яҳудий, лекин бутун вужудим ўзбек!" (видео)\n29.08.2018 17:13 Чоп этиш версияси\nТОШКEНТ — Қарийб 30 йилдан бери Америкада яшаётган Ўзбекистон халқ артистлари Муҳаббат Шамаева ва мақом устаси Изро Малаков Республика пойтахтидаги "Туркистон" санъат саройида саҳнага чиқиб, машҳур қўшиқларини ижро этди. "Шу кунгача бундай имконият бўлмаган эди", дейди санъаткорлар.\nМалаков Америкадаги шогирдларини ҳам ўзбек оммасига таништирди. Келаси ҳафта бу ҳофизлар Шаҳрисабзда ўтадиган халқаро мақом фестивалида ҳам иштирок этади.\n«Америка Овози» билан суҳбатда Муҳаббат Шамаева Ўзбекистоннинг қадри, ўзбек муҳлислар ва нега Америкада яшаши ҳақида сўзлади.\n– Олисдаман, лекин қалбимда ҳамон Ўзбекистон артистиман, худди шу ерда яшайдиган одамдек ижод қиламан, – дейди Шамаева.\n– Нима учун унда АҚШда яшайсиз? – деган саволга у 1980-йилларда, Совет даврида, яҳудийларга нисбатан сиёсий муносабат салбий бўлгани ва Америка бу элат вакилларига эшик очгани, жумладан, Бухоро яҳудийларига бошпана берганини сабаб қилиб кўрсатади.\nШамаеванинг барча оила аъзолари ўзи билан Нью-Йоркнинг Квинс туманида яшайди. Айнан шу ҳудуд Бухоро яҳудийларининг замонавий маконидир. Улар бу туманда ўз марказлари, матбуоти, ибодатхона ва бошқа даргоҳларига эга.\nБухоро яҳудийлари Ўзбекистоннинг АҚШдаги элчихонаси ўтказатидиган маданий тадбирларда ҳам фаол.\nИзро Малаковнинг айтишича, у кўп йиллардан бери Ўзбекистонга меҳмонларни олиб келади. Мусиқий-маданий тарғиботдан ташқари, мамлакатнинг хорижга нотаниш жиҳатларини реклама қилишга ҳам уринади. Малаков фикрича, ўзбекларнинг оилавий қадриятлари айниқса бебаҳо.\n– Ўзим яҳудий, лекин бутун вужудим, жисмим ўзбек, – дейди Малаков «Америка Овози» билан суҳбатда.\nЎзбекчилик унинг учун миллий қадриятлар, одоб-ахлоқ ва маънавий бойликдан иборат. Мусиқа, хусусан мақом, уларни ўзида мужассам этган йўналиш, дейди санъаткор.\nТуркистон санъат саройидаги концерт нафақат ижодий кеча, балки сиёсий тадбир эканини Малаков тан олади.\n– Бухоро яҳудийлари учун катта саҳналар очиқ эканлиги Ўзбекистоннинг бағрикенг юрт эканини кўрсатади, – дейди у.\nБухоро яҳудийлари фақат Ўзбекистон ҳукумати эмас, Америка сиёсий доираларига ҳам яқин. Ўзларини маданият элчилари ва ўзаро манфаатларни олға суришга қодир иқтидорли жамоа деб билади.\nМуҳаббат Шамаева ва Изро Малаков билан суҳбатларда улар бу борада фахр билан сўзлади.\n“Америка овози” – ЎзА


Мусулмонлик ҳаққи – oliymahad.uz\nБеморни зиёрат қилиш. Инсон бемор бўлганда мадорсизлик сезади ва руҳан бўшашади. Унга умидсизлик оралайди. Ўлим шарпаси гўё уни ютиб юборгудай кўз олдида намоён бўлади. Касаллик саломатлигини адо қилганини ҳис қилади. Бемор мана шундай ҳолатда ўзига тасали берадиган бир инсонни, дуо қиладиган зиёратчини ва шифо топишига умид ўйғотадиган биродарни қидиради…\nАбдуллоҳ ибн Аббос разияллоҳу анҳудан ривоят қилинади: Расулуллоҳ соллаллоҳу алайҳи ва саллам дедилар: “Ким мусулмон биродарининг айбини беркитса, Қиёмат куни Аллоҳ унинг айбини беркитади. Ким биродари айбини очиб юрса, Аллоҳ унинг айбини очиб, уйида турган ҳолида шарманда қилади”. (Ибн Можа ривоятлари).\nСалафлардан бири айтадилар: “Мен айбсиз одамларни кўрдим. Бироқ улар бошқалар айбини гапирдилар ва бошқалар ҳам уларни айблаб гапиришди. Айб-нуқсонли одамларни ҳам кўрдим. Улар бошқалар айбини гапирмадилар, бас, унутилдилар: уларнинг ҳам айблари кўринмади”.\nМусулмонларнинг айб-камчилигини қидириб юрмоқ мунофиқлик саналади. Бировларни кўпчилик ўртасида изза қилиш учун фақат нуқсонларини излаб юрувчи кимсалар қалбига иймон неъмати мустаҳкам ўрнашмаган бўлади. Абдуллоҳ ибн Умар разияллоҳу анҳудан ривоят: “Расулуллоҳ соллаллоҳу алайҳи ва саллам минбарга кўтарилиб, баланд овозда нидо қилдилар: “Эй, тилида мусулмон бўлиб, қалби иймонга тўлмаган кимсалар! Мусулмонларга озор берманглар, уялтирманглар, камчиликларини қидирманглар! Кимда-ким мусулмон биродарининг камчилигини қидирса, Аллоҳ ҳам унинг камчилигини қидиради. Аллоҳ кимнинг камчилигини қидирса, уни кўч-кўрони ичида бўлса ҳам шарманда қилади”. (Термизий ривоятлари). Абу Довуд ва Аҳмад ривоятларида: “Мусулмонларни ғийбат қилманглар!” – ҳам дейилган.\nОлдингиУламоларни яхши кўриш ҳам диёнатдандирКейингиЭй, фарзанд! Волидайн ҳақини адо этяпсанми?